Senarai Negara Yang Mengharamkan Dan Mengehadkan Penggunaan E-Rokok (Vape/Pod)

Sikap pihak berkuasa terhadap penggunaan nikotin dan rokok elektrik (e-rokok) secara amnya berbeza-beza di seluruh dunia.

Di United Kingdom, penggunaan e-rokok  atau vape pada asasnya digalakkan oleh agensi kesihatan kerajaan.

Oleh kerana merokok membebankan Perkhidmatan Kesihatan Kebangsaan U.K. dari segi kos yang tinggi, jadi negara mampu menjimatkan wang jika perokok beralih kepada vape.

Kebanyakan negara-negara lain juga membenarkan pasaran e-rokok yang terkawal, tetapi kerajaan kurang menyokong amalan ini.

Di Amerika Syarikat, Pentadbiran Makanan dan Ubat-Ubatan (FDA) mempunyai kuasa ke atas produk wap tetapi telah menghabiskan lapan tahun lalu dalam mencipta sistem kawal selia yang mampu berfungsi.

Kanada kelihatan seperti mengikuti model United Kingdom, tetapi seperti di Amerika Syarikat, setiap negeri bebas untuk membuat peraturan sendiri yang kadang-kadang bertentangan dengan matlamat kerajaan persekutuan.

Terdapat lebih daripada 40 buah negara yang mengenakan beberapa jenis larangan terhadap e-rokok , sama ada dari segi penggunaan, penjualan, pengimportan atau kombinasi semua ini.

Ada negara yang mempunyai larangan penuh yang membuatkan rokok elektrik diharamkan, termasuk larangan penjualan dan pemilikan.

Larangan paling biasa dilihat di Asia, Timur Tengah dan Amerika Selatan, namun larangan nikotin yang paling terkenal menjadi milik Australia.

Di negara matahari terbit ini, penggunaan rokok elektrik adalah dibenarkan dan produk-produk dijual, kecuali cecair yang mengandungi nikotin yang mana menyalahi undang-undang.

Tetapi produk pemanas tembakau seperti IQOS adalah dibenarkan dan digunakan secara meluas.

Sukar untuk meneliti dan mengesan semua perubahan yang berlaku berkenaan dengan undang-undang terhadap e-rokok .

Apa yang cuba dilakukan di sini adalah satu ringkasan terhadap negara-negara yang mempunyai larangan atau sekatan serius terhadap produk rokok elektrik.

Pertubuhan Kesihatan Sedunia (WHO) dan penguatkuasan kawalan tembakau nya, Konvensyen Rangka Kerja Kawalan Tembakau (FCTC), sebuah perjanjian global yang ditandatangani oleh lebih daripada 180 buah negara, telah menggalakkan sekatan dan larangan ke atas e-rokok sejak produk terawal mulai tiba di Eropah dan Amerika Syarikat pada tahun 2007.

WHO adalah satu pengaruh yang kuat (dan biasanya yang paling kuat) terhadap dasar kesihatan dan merokok di banyak negara, terutama di negara-negara miskin di mana dana WHO membiayai program yang menggunakan banyak profesional kesihatan awam.

FCTC sendiri diketuai oleh penasihat dari organisasi anti-merokok Amerika seperti Kempen untuk Anak-Anak Bebas Tembakau, walaupun Amerika Syarikat tidak terlibat dalam perjanjian tersebut.

Oleh kerana kumpulan-kumpulan ini telah berjuang dengan sekeras-kerasnya menentang produk pengurangan kemudaratan terhadap tembakau dan rokok elektrik, kedudukan mereka telah diambil oleh FCTC, yang memberikan kesan yang sangat buruk bagi perokok di banyak negara.

FCTC telah menasihati ahli-ahlinya di kebanyakan negara untuk melarang atau mengawal rokok dengan ketat, walaupun dokumen perjanjian menyenaraikan bahawa produk pengurangan kemudaratan sebagai strategi yang dikehendaki untuk mengawal penggunaan tembakau.

Kebanyakan negara bergantung kepada jualan tembakau dan terutamanya jualan rokok untuk hasil cukai.

Dalam beberapa kes, pegawai kerajaan jujur dengan pilihan mereka untuk mengharamkan atau membataskan produk rokok elektrik bagi mengekalkan pendapatan hasil jualan tembakau.

Selalunya, kerajaan memilih untuk memasukkan rokok elektrik dalam peraturan produk tembakau mereka, yang menjadikannya lebih mudah untuk mengenakan cukai hukuman terhadap pengguna.

Sebagai contoh, apabila Indonesia mengenakan cukai 57% ke atas e-rokok, seorang pegawai kementerian kewangan menjelaskan bahawa tujuan cukai itu adalah "untuk mengehadkan penggunaan e-rokok."

Penggunaan e-rokok secara umum di kebanyakan negara adalah terhad seperti menghisap rokok, sangat mirip dengan Amerika Syarikat.

Sekiranya anda tertanya-tanya sama ada anda boleh menghisap e-rokok di khalayak ramai di sesebuah negara, anda biasanya boleh melihat perokok lain di sekitar dan boleh bertanya tentang undang-undang setempat.

Senarai yang dimiliki adalah agak luas, tetapi mungkin tidak begitu.

Undang-undang berubah secara kerap dan walaupun komunikasi antara organisasi advokasi bertambah baik, namun masih belum ada pusat maklumat tentang undang-undang e-rokok di seluruh dunia.

Sesetengah negara ini mempunyai pengharaman langsung mengenai kegunaan dan penjualan. Kebanyakan daripadanya hanya melarang penjualan dan beberapa negara hanya mengharamkan nikotin atau produk mengandungi nikotin.

Walaupun begitu, undang-undang diabaikan oleh orang ramai di kebanyakan negara namun masih ada yang menguatkuasakannya.

Jika anda ingin melawat sesebuah negara, semak terlebih dahulu tentang peraturan penggunaan e-rokok.

iluminasi.com kongsikan senarai negara yang mengenakan undang-undang ke atas e-rokok.

India tidak mempunyai larangan nasional ke atas e-rokok, tetapi kerajaan pusat telah menasihatkan semua negeri untuk mengharamkannya. Kerajaan India juga memiliki 30% daripada syarikat tembakau terbesar di negara ini.

Walaupun penjualan produk mengandungi nikotin diharamkan, namun Malaysia mempunyai pasaran yang berkembang pesat. Pihak berkuasa sesekali menyerbu peruncit dan merampas produk.

Diharamkan: Penggunaan dan penjualan diharamkan. Pemilikian e-rokok juga dianggap sebagai jenayah yang boleh didenda sehingga RM4,500

Penggunaan diharamkan, penjualan nikotin diharamkan. Di Australia, memiliki atau menjual nikotin adalah haram tanpa preskripsi doktor, tetapi kecuali di sebuah negeri iaitu Australia Barat, peranti e-rokok dibenarkan dijual.

Atas sebab itu, terdapat pasaran yang berkembang maju meskipun undang-undang dikenakan. Denda untuk pemilikan berbeza dari satu negeri ke negari lain, tetapi hukuman agak keras.


6 Kisah Pegawai Bank yang Mencuri Wang Dari Pelanggan Sendiri

Jika bercakap tentang perompak bank, pastinya anda membayangkan penjenayah memakai topeng kepala dan bersenjata masuk ke dalam bank.

Namun, tak semua perompak bank bertindak sedemikian. Kadang-kala, para pelanggan sendiri yang menyerahkan wang dengan rela hati dan mempercayai bahawa wang tersebut akan selamat.

Akan tetapi, dalam banyak kes, wang-wang tersebut lesap bukan dirompak, tetapi dicuri oleh pegawai bank sendiri. Amat mudah bagi seorang pegawai bank untuk mencuri wang pelanggan, jika mereka melakukannya dengan licik.

iluminasi.com kongsikan 6 kisah pegawai bank yang mencuri wang pelanggan sendiri.

Apabila seorang juruwang bank Michelle Crouch mengetahui bahawa Kevin J. Bolema telah meninggal dunia, dia memutuskan untuk mencuri wang dari akaun simpanan si mati.

Michelle mengambil alih RM400,000 100,000 dan hanya meninggalkan RM20 di dalam akaun bank. Beberapa hari kemudian, Crouch menghadiri pengebumian Kevin, memperkenalkan dirinya kepada keluarganya dan memeluk ibunya yang bersedih.

Tak lama kemudian, keluarga Kevin menerima panggilan dari bank yang memberi amaran kepada mereka bahawa seseorang telah cuba menggunakan kad kredit Kevin.

Anak Kevin pergi ke bank pada keesokan harinya untuk meminta akaun simpanan bapanya dibekukan. Walau bagaimanapun, akaun tersebut telah pun kosong, membuatkan keluarga Kevin sangat terperanjat.

Bank itu kemudiannya memecah Michelle Crouch dan melancarkan siasatan. Michelle mendakwa Kevin Bolema telah menjadi kawannya dan dia telah memberikan pinjaman tanpa faedah sebelum dia meninggal dunia.

Michelle mencipta dokumen pinjaman dan memalsukan nama Kevin di atasnya. Polis tidak percaya akan cerita tersebut membuatkan mereka menangkap Michelle.

Selepas dia dibebaskan dengan jaminan, Michelle bekerja di kesatuan kredit. Di situ, dia mencuri lebih daripada RM40,000 dari pelanggan.

Michelle hanya ditangkap selepas majikannya membaca artikel mengenai kes kecurian yang dilakukan sebelumnya. Dia dijatuhkan hukuman penjara 20 bulan.

Alex Cunningham bertemu Doris Galloway selepas Doris memindahkan simpanannya ke bank di mana Alex bekerja.

Doris kerap pergi ke bank tersebut dan kedua-dua mereka menjadi rapat. Selepas Doris terjatuh yang menyebabkan pinggulnya tercedera, dia tidak dapat pergi ke bank.

Jadi, Alex melawatnya di rumah dan melaksanakan tugas untuknya. Doris kemudiannya semakin menyukai Alex sehinggakan dia berhasrat untuk menamakan Alex dalam wasiatnya.

Namun, Alex Cunningham tidak sabar untuk menunggu waktu kematian Doris, dan dia mula menggunakan wang dari akaun Doris.

Dia menggunakan wang itu untuk berjudi di Internet di mana dia bertaruh dalam acara sukan dan saham. Dengan ini, Alex menguasai kewangan Doris sepenuhnya.

Dia membuka dan menutup akaun bank tanpa pengetahuan Doris, dan dia membuat pinjaman berjumlah sekitar RM220,000 yang dikreditkan ke akaunnya.

Alex berjaya mencuri RM1.45 juta dari akaun Doris sebelum satu pemindahan wang yang besar membuatkan pihak bank sedar.

Mereka memulakan siasatan dalaman dan menangkap Alex Cunningham, yang mana dijatuhkan hukuman penjara selama 3 setengah tahun.

Simon Wong Sai-man bekerja dalam perkhidmatan pelanggan di bank selama 3 tahun. Apabila dia berhenti, dia telah mencuri RM448,000 dari akaun pendeposit dengan memalsukan tandatangan pemegangnya.

Apabila Simon ditangkap, dia menjelaskan bahawa dia telah kerugian wang tersebut di pasaran saham dan perlu membayar pinjaman pelajaran.

Dia dipenjarakan selama 2 tahun. 6 bulan selepas dibebaskan, Simon bekerja di bank lain. Dia kemudian terjebak dengan tidak masalah perjudian yang serius dan tidak dapat membayar hutangnya.

Dia mula mencuri wang dari akaun ahli perniagaan. Simon menggantikan wang yang dicuri dengan wang kemenangannya, tetapi jumlah yang dimenangi tidak mencukupi untuk menggantikan jumlah yang dicuri.

Dia kemudiannya mencari akaun lain untuk mencuri dan menjumpai akaun seorang wanita yang telah terlantar di atas katil selama 20 tahun.

Wanita itu tidak menerima penyata bulanan dan Simon percaya bahawa wanita itu tidak akan menyedari kehilangan wang dalam akaunnya.

Dia mula memindahkan wang dari akaun wanita tersebut ke dalam akaun ahli perniagaan itu. Kerana tamak, Simon memutuskan bahawa dia mahukan wang tunai tambahan dan membuat salinan buku bank wanita itu.

Dia membawa salinan itu ke cawangan bank lain dan cuba mengeluarkan wang. Juruwang kemudian mendapati bahawa maklumatnya berbeza daripada salinan dalam rekod bank dan memaklumkan kepada penyelia, menyebabkan Simon tertangkap.

Pihak berkuasa mendapati bahawa dia telah mencuri RM1.15 juta dalam tempoh 3 bulan. Simon dijatuhkan hukuman 2 tahun dan 8 bulan.

Daniel Welsh bekerja sebagai rakan khidmat pelanggan di sebuah bank dan dia mengenali pelanggan bank secara peribadi ketika mereka membuka akaun.

Daniel dengan cepat mengenali pelanggan mana yang benar-benar memerlukan bantuan, seperti orang-orang yang tidak dapat memandu atau cacat. Dengan ini, dia akan cuba menjadi rapat dengan pelanggan tersebut.

Dia menawarkan bantuan kepada mereka dan kadang kala dia membelikan barang dapur. Daniel mula mendapat kepercayaan daripada pelanggan-pelanggan ini dan menggunakannya sebagai cara untuk memanipulasi akaun bank mereka.

Dia mencuri wang dari setiap akaun dalam satu pengeluaran besar dengan cek juruwang. Tiada seorang pun daripada mangsa sedar bahawa wang mereka telah dicuri.

Daniel menghabiskan 5 bulan mencuri dari pelanggan lama sebelum penyiasat bank menyedari bahawa terdapat kehilangan wang.

Mereka mempersoalkan Daniel, namun dia menafikan bertanggungjawab ke atas kehilangan tersebut.

Bank itu kemudiannya memecat Daniel dan memaklumkan kes itu kepada polis.

Selepas disiasat, mereka mendapati bahawa Daniel mempunyai sekurang-kurangnya 2 mangsa dan dia telah mencuri lebih dari RM720,000.

Seorang pelanggan, Kenneth Costello membuka akaun dan mendepositkan cek bernilai hampir RM1 juta.

Melihat jumlah yang begitu banyak, juruwang bertanggungjawab ke atas urusan membuat kad debit Kenneth telah membuat satu salinan kad debit untuk dirinya sendiri.

Selama 2 tahun berikutnya, Jarvis memperlakukan akaun bank Kenneth seperti miliknya sendiri. Dia menggunakan salinan kad debitnya ke atas lebih daripada 100 pembelian dan membelanjakan lebih daripada RM400,000.

Tak lama kemudian, Kenneth menyedari bahawa baki dalam akaunnya menurun lalu mengadu kepada bank tentang pengeluaran yang tidak dibenarkan telah berlaku.

Bank menyedari bahawa Lisa Jarvis telah mencuri wang itu. Akibatnya, dia dipecat, ditahan dan dijatuhi hukuman 3 tahun penjara.

Malang sekali bagi Kenneth Costello, dia tidak mendapat wangnya kembali. Polis menyedari bahawa wangnya yang didepositkan diterima melalui penipuan cukai.

Rupa-rupanya, Kenneth telah memfailkan 4 penipuan ke atas pulangan cukai dalam setahun, yang memberikannya RM2.23 juta.

Jo Ann Nickell mula mencuri dari pelanggannya 9 bulan selepas dia mula bekerja di sebuah bank.

Dia mensasarkan 7 pelanggan, yang berumur di antara 65 hingga 91 tahun. Kebanyakan mereka menderita penyakit seperti kanser dan demensia (penyakit lupa).

Dia mengetahui bahawa isteri salah seorang pelanggan telah mati dan pelanggan tersebut bakal dihantar ke rumah penjagaan orang tua.

Tanpa berlengah, Jo Ann mencuri dari akaun lelaki tersebut pada hari berikutnya. Seorang pelanggan lain, yang sedang nazak akibat kanser, melabur dalam dua sijil deposit bernilai RM4000 untuk ditinggalkan kepada anak-anaknya.

Jo Ann mencuri salah satu daripada pelaburan tersebut yang bernilai RM190,000.

Jo Ann meneruskan penipuan dengan memberitahu seorang pelanggan lain bahawa dia memberikan "faedah tabungan istimewa" kepadanya dan dia perlu menyimpan penyata bulanan supaya tidak ada orang lain yang tahu berapa banyak wang yang pelanggan tersebut miliki.

Namun tiada faedah istimewa diberikan, melainkan Jo Ann mencuri wang daripada akaunnya sebanyak RM100,000. Jo Ann berjaya meneruskan pencurian ini selama 3 tahun.

Dia akhirnya berjaya ditangkap apabila seorang pelanggan menyedari RM32,000 telah dikeluarkan daripada akaun simpanannya.

Jo Ann cuba untuk menukar akaun pelanggan tersebut supaya penyata bulanan bank dialamatkan ke bank tersebut, namun tidak melakukannya dengan betul.

Pihak bank menyiasat kehilangan tersebut dan menyedari bahawa mereka telah kehilangan RM530,000 akibat tindakan Jo Ann.

Bank itu membayar balik semua dana yang telah dicuri dan menghubungi pihak polis.

Selepas mengaku bersalah, Jo Ann Nickell dijatuhi hukuman penjara 18 bulan. Dia juga terpaksa membayar balik wang kepada bank dan syarikat insuransnya.


Apa Sebenarnya Fungsi 'Bank Dunia'?

Istilah 'Bank Dunia' kerap kali disebutkan masyarakat kita, tatkala kita berbicara berkenaan ekonomi antarabangsa.

Walaupun kerap menjadi sebutan, tidak ramai di antara kita yang benar-benar tahu apa itu Bank Dunia dan fungsinya dalam membantu meningkatkan kemampuan ekonomi pada tahap negara.

Selepas berakhirnya perang dunia kedua yang mengorbankan banyak nyawa serta menyebabkan jutaan ringgit kerosakan harta benda pada beberapa negara, delegasi seramai 730 orang daripada negara Perikatan yang dianggotai oleh Amerika Syarikat, Kesatuan Soviet, United Kingdom, China, Perancis, Poland dan 44 negara lain keseluruhannya - mengadakan persidangan bagi memastikan tahap ekonomi serta kewangan negara-negara anggota mereka terjamin,

Ahli ekonomi John Maynard Keynes dari United Kingdom dan Harry White dari Amerika Syarikat menjadi tulang belakang sebenar penubuhan sebuah badan yang ditugaskan untuk memulihkan semula ekonomi selepas perang.

Idea untuk membentuk sebuah badan itu dilakukan menerusi beberapa siri rundingan melibatkan negara anggota sebelum persidangan terakhir yang dinamakan sebagai persidangan Bretton Woods diadakan di Atlantic City, pada bulan Julai tahun 1944.

Hasil daripada persidangan itu terbentuklah dua perkara asas yang menjadi tunggak kepada penubuhan Bank Dunia iaitu International Bank of Reconstruction and Development (IBRD) dan juga pembukaan International Monetary Fund atau IMF.

IBRD ditubuhkan selaras dengan hasrat awal negara Perikatan bekerjasama iaitu untuk mempercepatkan lagi proses pemulihan di negara terjejas akibat perang, selain membantu meningkatkan kemampuan ekonomi negara anggota menerusi pinjaman bagi membangunkan infrastruktur negara.

IMF pula diwujudkan sebagai dana yang akan mengimbangi serta mengawal aliran keluar masuk serta perubahan nilai yang boleh berlaku, akibat kenaikan atau penurunan nilai matawang negara-negara anggota. Dana yang ada juga akan digunakan sekiranya berlaku kesusutan terhadap matawang dollar.

Penerima pinjaman IBRD yang pertama adalah negara Perancis selepas negara tersebut memohon pinjaman sebanyak $250 juta dollar bagi pembangunan infrastruktur. Walaupun pada mulanya ditubuhkan untuk membantu pembangunan semula akibat kesan perang bagi negara-negara anggota, bantuan yang disalurkan mula mendapat permohonan daripada negara membangun dengan Chile menjadi antara negara terawal mendapat suntikan dana daripada pertubuhan ini.

Bank Dunia mula menumpukan perhatian kepada usaha-usaha lain selepas selesai menjalankan kerja-kerja pemulihan di negara Eropah. Dasar mereka yang sebelum itu tertutup, kini dibuka agar bersifat lebih umum dengan pertambahan beberapa visi serta matlamat baru.

Bank Dunia mendapat mandat daripada negara anggotanya untuk mempercepatkan lagi proses kemajuan dunia serta membantu dalam membasmi kemiskinan. Selain itu IBRD juga diberikan kuasa untuk menyalurkan bantuan pada mana-mana negara bagi meningkatkan keupayaan mereka dalam bidang infrastruktur, pendidikan, kesihatan dan bermacam lagi keperluan lain.

Bagi mencapai hasrat itu, International Development Association atau IDA ditubuhkan pada tahun 1960 bagi membantu negara-negara yang diiktiraf sebagai miskin, tidak layak mendapat bantuan kewangan daripada mana-mana institusi perbankan dunia.

Walau demikian, bukan semua negara layak mendapat pinjaman dana IDA. Sesebuah negara dikategorikan layak untuk meminjam seandainya pendapatan kapita negara tersebut tidak melebihi $1,175 atau RM4,815.

IBRD dan IDA mempunyai sumber kewangan yang berbeza kerana matlamat pinjaman yang dibenarkan juga berbeza.

IDA merupakan satu tabung derma di mana negara-negara anggota IDA akan menyalurkan bantuan dalam nilai yang ditetapkan sendiri oleh mereka, setiap tiga tahun sekali. Pada mulanya IDA beroperasi menggunakan dana yang disumbangkan oleh kerajaan United Kingdom dan kerajaan Amerika Syarikat, namun kini lebih separuh daripada dana tersimpan yang ada datang daripada negara-negara anggota.

Walaupun begitu, Amerika Syarikat tetap menjadi penyumbang terbesar dengan lebih 58% jumlah dana disalurkan mereka, selain daripada 22% daripada Perancis dan 8% daripada United Kingdom, dengan lebihannya dikongsi 51 negara anggota lain.

IBRD pula mempunyai modus operandi berbeza. Berikutan kedudukannya yang kukuh, disokong oleh negara-negara kuasa besar dunia - IBRD boleh bertindak melakukan pinjaman pada kadar faedah yang rendah daripada mana-mana institusi kewangan yang layak. Dana yang dipinjamkan ini kemudiannya akan dipinjamkan semula kepada mana-mana negara yang memerlukan bantuan kewangan pada kadar faedah lebih tinggi.

Jika anda tertanya-tanya apa pula fungsi IMF sekiranya IBRD dan IDA sudah ada, jangan risau. Ramai yang turut sama keliru.

Seperti yang sudah dinyatakan lebih awal, IMF wujud bukan untuk bertindak seperti IBRD atau IDA yang beroperasi mengeluarkan serta mendapatkan pinjaman. IMF adalah badan yang mengawal serta menyelia semua yang berlaku, serta bertanggungjawab mengelakkan sebarang gangguan sampai pada IBRD dan IDA melalui dana yang diselia IMF.

Dalam erti kata lain, IBRD dan IDA bertanggungjawab menjalankan urusan perbankan hari ke hari dan IMF pula menjadi penjaga serta penanggung risiko dalam semua transaksi yang dijalankan IBRD dan IDA.


Diplomasi Panda : Senjata Sulit Kerajaan China

Tidak dapat dinafikan panda merupakan antara haiwan paling comel yang wujud di muka bumi ini, berikutan bentuk badannya yang gempal serta perangainya yang mempunyai identiti dan keletah yang unik.

Kita semua tahu sejak tahun 2014, kerajaan Malaysia telah pun membawa masuk dua ekor panda dari China dengan bayaran sebanyak RM4.2 juta setahun sebagai kadar sewa panda tersebut. Kontrak di antara kedua-dua kerajaan akan tamat pada tahun 2024, namun desas-desus mengatakan kerajaan Malaysia yang kini sudah bertukar tangan berhasrat untuk memulangkan semula dua ekor panda tersebut lebih awal.

Bagaimanapun, Perdana Menteri Malaysia, Tun Mahathir Mohamad pada Januari 2019 menafikan kenyataan itu, dengan menyatakan dua panda itu adalah hadiah daripada China yang membawa simbol hubungan diplomatik yang erat antara kedua-dua buah negara. Persoalannya di sini, mengapa kerajaan kita sanggup mengeluarkan belanja yang agak besar bagi membawa masuk dua haiwan itu ke dalam negara kita?

Tidak dapat dinafikan kos penjagaan kedua-dua panda itu di negara kita sangat tinggi. Setiap tahun kerajaan perlu membelanjakan hampir RM4.65 juta sebagai bajet pengurusan Pusat Pemeliharaan Panda yang terletak di Zoo Negara. Angka ini pula dijangka akan meningkat kepada RM7.38 juta bagi tahun 2019.

Selain daripada bayaran 'sewa' panda itu sebanyak RM4.2 juta setahun, setiap beruang panda yang dijaga perlu turut sama dilindungi perlindungan insurans bernilai RM50,000 setahun. Dua ekor panda bernama Xing Xing dan Liang Liang itu pula berjaya mendapatkan zuriat mereka yang pertama, menyebabkan kerajaan kita perlu menambah peruntukan sebanyak RM2.5 juta bagi membolehkan anak panda itu dijaga di sini selama dua tahun.

Tinggi kan kos menjaga dan menyelia panda yang ada? Sebab utama kenapa panda ini dihadiahkan kepada negara kita, sempena meraikan ulang tahun ke 40 hubungan diplomatik Malaysia dan China yang berlangsung pada 21 Mei 2014.

Namun demikian ini bukanlah kali pertama China melakukan tindakan serupa dalam membantu hubungan diplomatik mereka.

Tradisi menghadiahkan panda sebagai satu simbol diplomasi sebenarnya sudah bermula di China sejak abad ke tujuh lagi. Tradisi ini dimulakan oleh Maharani Wu Zetian yang mengirimkan dua ekor panda kepada Maharaja Jepun sebagai tanda persahabatan kedua-dua negara.

Walaupun sudah bertapak ratusan tahun lamanya, tradisi ini hanya dimulakan semula sekitar tahun 1950-an oleh kerajaan China yang ketika itu diketuai oleh pemimpin legenda mereka, Mao Zedong atau Chairman Mao. Pada awalnya, kerajaan China menghadiahkan sebuah zoo di Bronx seekor panda atas bantuan kerajaan Amerika Syarikat semasa perang dunia kedua.

Chairman Mao menjadikan amalan ini satu kebiasaan, mula menghantar panda-panda kepada rakan sekutu mereka seperti Korea Utara dan Kesatuan Soviet. 'Diplomasi Panda' yang diamalkan China ini mula meletup pada tahun 1972 selepas lawatan Presiden Amerika Syarikat, Richard Nixon ke China membolehkan beliau membawa pulang dua ekor panda kembali, yang dinamakan Ling-Ling dan Hsing-Hsing sebagai tanda kerjasama kedua buah negara.

Berikutan langkah tersebut, kerajaan Britain turut sama menjadikan panda sebagai salah satu permintaan mereka dalam lawatan ke Beijing pada tahun 1974. Perdana Menteri Britain, Edward Heath berjaya berunding dan membawa pulang dua ekor panda bernama Chia-Chia dan Ching-Ching sebagai simbol kejayaan lawatan tersebut, untuk ditempatkan di Zoo London.

Hadiah panda sebagai simbol kerjasama kerajaan mula berubah hala tuju berikutan pertukaran dasar ekonomi China yang lebih bersifat kapitalis. Bermula pada tahun 1984, kerajaan China memperkenalkan dasar baru untuk menyewakan panda mereka pada mana-mana negara yang ingin menjalinkan hubungan ekonomi - sebagai tanda persetujuan bersama.

Yuran penyewaan sebanyak RM4.2 juta setahun diperkenalkan dan syarat mana-mana anak panda yang lahir semasa tempoh sewaan menjadi hak milik kerajaan China diperkenalkan. Kajian oleh Universiti Oxford mendapati wujud hubungan yang nyata diantara negara-negara yang berjaya mendapatkan panda dengan pembentukan kerjasama ekonomi di antara negara tersebut dengan kerajaan China.

Dapat disimpulkan dalam era ekonomi moden, China sebenarnya menggunakan 'diplomasi panda' bukan hanya sekadar sebagai satu simbol penghargaan hubungan yang wujud, malahan sebagai satu cara untuk mendapatkan gambaran awal kesediaan rakan kerjasama dalam mengekalkan hubungan yang lebih erat serta saling percaya-mempercayai.

Selain daripada negara kita, Indonesia turut sama menawarkan diri menjadi tuan rumah kepada dua ekor panda bernama Cai Tao dan Hu Chun, yang kini dijaga di Taman Safari Bogor sejak tahun 2017. Denmark menjadi negara terbaru yang menerima kunjungan dua ekor panda bernama Xing Er dan Mao Sun, yang baru saja tiba di Zoo Copenhagen pada 10 April 2019.

Walau demikian kedatangan dua ekor panda itu dikritik sesetengah pihak sebagai satu usaha kerajaan China meluaskan pengaruh mereka, agar mereka dapat campur tangan dalam urusan negara lain - dengan bertopengkan kerjasama ekonomi dan perdagangan antarabangsa.


10 Negara Dengan Pasukan Tentera Paling Lemah Di Asia

Apabila bercakap tentang tentera yang paling kuat di Asia, boleh dikatakan ia diterajui oleh 4 negara kuat iaitu Rusia (secara teknikalnya Eurasia), China, Jepun dan India.

Mengikuti rapat di belakang adalah Turki (juga Eurasia) dan Korea Selatan.

Namun jika dilihatkan kepada indeks kekuatan ketenteraan, negara-negara seperti Pakistan, Vietnam, Korea Utara, Taiwan, Indonesia dan Thailand juga mempunyai pasukan yang kuat.

Jika ada yang kuat, sudah tentu ada yang lemah. Jumlah anggota tentera yang dimiliki oleh Malaysia adalah sekitar 153,000 orang. Walaupun tidak terlalu banyak, namun kita bukanlah antara yang terlemah di Asia.

iluminasi.com kongsikan 10 negara Asia yang memiliki pasukan tentera paling lemah.

Dengan jumlah tentera seramai 300,000 orang, masalah Sri Lanka sudah tentu bukan dari segi kekuatan anggota tetapi kekurangan peralatan.

Malah, Global Security memberitahu bahawa sehingga ke hari ini, Sri Lanka tidak mempunyai industri ketenteraan.

Sejak beberapa dekad yang terbaru, negara ini sibuk memrangi kumpulan militan Tamil.

Nama tentera Sri Lanka tercemar apabila dituduh melakukan jenayah perang terhadap kumpulan yanh dikenali sebagai Harimau Tamil.

Dari segi kelengkapan dan peralatan, mereka memiliki beberapa unit kereta kebal lama dari Rusia dan China.

Aset udara yang terbaik adalah pesawat pejuang pelbagai fungsi yang semakin ketinggalan zaman, iaitu IAI Kfir buatan Israel.

Tiada angkatan laut dimiliki Sri Lanka namun negara ini memiliki banyak koleksi bot peronda.

Anggaran ketenteraan adalah sebanyak RM7.2 bilion pada tahun 2017 dan ditambah kepada RM7.6 bilion pada tahun 2018

Pasti anda hairan mengapa Qatar yang merupakan antara 5 negara terkaya di dunia, juga tersenarai di sini dalam ini?

Ini tidak lain disumbangkan oleh hakikat bahawa jumlah pasukan tentera ini tersangat kecil, iaitu seramai 12,000 orang sahaja.

Tak banyak yang boleh dilakukan dengan jumlah tentera sekecil ini.

Dengan belanjawan hampir RM5 bilion, Qatar sibuk menambahkan senjata baru.

Antara salah satu yang terbaik adalah pesawat Dassault Rafale buatan Perancis.

Mereka juga menempah armada pesawat F-15E dan Eurofighter Typhoon yang dilihatkan akan memperkuatkan bahagian udara tentera ini.

Namun, dengan ankatan laut yang lemah dan kekurangan kekuatan di darat, Qatar digambarkan seperti hartawan yang memiliki banyak kereta mahal tetapi tidak tahu bagaimana untuk memandu.

Dari segi import pertahanan, ia bernilai RM120 juta pada tahun 2015 sahaja, tetapi meningkat kepada RM400 juta setahun kemudian.

Wang itu kebanyakannya dibelanjakan untuk peluru berpandu dan penyelenggaraan F-16 sebanyak 17 unit.

Ia juga mempunyai kereta kebal tempur utama 180 M60 Patton, tetapi senjata ini yang dibuat oleh Amerika Syarikat adalah tersangat tua.

Tentera laut Bahrian agak kecil dan boleh dikatakan antara yang paling lemah dengan hanya satu kapal frigat serta beberapa kapal rondaan.

Jumlah kakitangan seramai 47,000 memasukkan Bahrain ke dalam antara pasukan tentera paling lemah di Asia.

Sukar untuk mengatakan berapa banyak belanjawan ketenteraan mereka kerana banyak bantuan asing dari Amerika Syarikat, United Kingdom dan Arab Saudi.

Namun, ia dikatakan bernilai RM12 bilion pada tahun 2012, dan kemudian dibekukan.

Namun, negara ini masih mempunyai koleksi meriam tanah yang besar, kebanyakannya mesin buatan Amerika Syarikat yang agak lama.

Angkatan udara Lubnan agak lemah, tetapi mungkin lebih baik daripada beberapa angkatan udara dalam senarai ini.

Ia juga mendapat sumbangan seperti 2 unit A-29 Super Tucanos yang didermakan oleh Amerika Syarikat.

Selain beberapa kenderaan peronda, tidak ada apa-apa yang dimiliki Lubnan dari segi kekuatan laut.

Kemboja adalah sebuah negara yang telah berhadapan dengan cubaan dan kesusahan selama beberapa dekad yang lalu.

Walaupun ekonomi negara ini semakin baik dan melalui pemodenan yang cepat, namun pasukan tentera mereka masih ketinggalan.

Perdana Menteri Hun Sen telah menjanjikan kemasukan senjata ke negara ini dan bajet untuk 2018 dikatakan bernilai RM2.22 bilion.

Dari segi senjata, pasukan tentera Kemboja tidak memiliki begitu banyak dengan tiada pesawat tempur, tiada angkatan laut, melainkan kereta kebal lama dan beberapa meriam.

Belanjawan pertahanan Nepal untuk 2017 adalah sekitar RM1.47 bilion, dengan 157,000 orang kakitangan dalam tentera kecilnya.

Negara ini tidak mempunyai pesawat mahal untuk dibanggakan dan hanya beberapa helikopter serta pesawat pengangkutan.

Walaupun Nepal mempunyai koleksi kenderaan tempur berperisai yang besar, kebanyakan daripadanya boleh dikatakan harus berada di muzium.

Tiada angkatan laut Nepal yang wujud dan tanpa akses kepada badan air atau lautan, mereka sememangnya tidak memerlukan angkatan laut.

Tentera Kyrgyzstan adalah sangat kecil dari segi kekuatan kakitangan, dengan hanya 25,000 orang termasuk rizab.

Tentera Kyrgyzstan kebanyakannya terdiri daripada apa yang tersisa, yang mana ia merupakan adalah bekas sebahagian daripada Kesatuan Soviet.

Kyrgyzstan mempunyai sekitar 150 kereta kebal pertempuran utama, semuanya terdiri daripada Soviet T-72.

Tetapi dengan memiliki kenderaan berperisai yang cukup banyak dan meriam, tentera Kyrgyzstan mampu memberikan tentangan yang agak hebat.

Namun, angkatan udara mereka hampir tidak wujud, dengan hanya terdiri daripada beberapa helikopter.

Hubungannya yang rapat dengan kedua-dua negara terkuat di Asia iaitu Rusia dan China, Kyrgyzstan tidak memerlukan pasukan pejuang yang besar.

Dengan hanya 15,000 anggota tentera, Tajikistan adalah salah satu negara dengan kekuatan tentera terkecil dalam senarai ini.

Malah mereka yang mendaftar selama bertahun-tahun dikenalpasti sebagai tidak terurus atau hanya mendaftar untuk suka-suka.

Terdapat laporan tentera yang dipukul sehingga mati dan kes bunuh diri dalam kalangan tentera. Ya, tentera Tajikistan sangat teruk dan kacau bilaiu.

Di udara, Tajikistan memiliki beberapa unit helikopter dan air pula mereka anda tidak mempunyai apa-apa.

Tidak ada perkara yang positif boleh diperkatakan tentang pasukan tentera ini.

Salah satu negara yang paling banyak dibom dalam sejarah terutamanya oleh Amerika Syarikat yang menjatuhkan lebih 2 juta bom di negara ini pada tahun 1960-an dan 1970-an, Laos sering kali menjadi mangsa perang orang lain.

Tentera negara ini mempunyai 130,000 kakitangan dan bajet untuk 2017 hanya RM76 juta orang.

Menurut CIA, tentera Laos adalah sangat lemah. Kebanyakan artileri mereka adalah sangat tua dan berasal dari Rusia.

Manakala kedua-dua angkatan laut dan angkatan udara tidak mempunyai sebarang mesin pertempuran.

Bhutan juga merupakan salah sebuah negara yang tidak banyak memberi penekanan pada pasukan tenteranya dan mempunyai jumlah kekuatan tentera yang jauh lebih sedikit daripada Laos iaitu sekitar 15,000 orang secara keseluruhan.

Negara ini bukan sahaja tidak mempunyai senjata canggih, tetapi juga tidak mempunyai senjata lama di bahagian darat kecuali segelintir kenderaan berperisai yang sangat tua.

Angkatan udaranya terdiri daripada beberapa helikopter dan beberapa pesawat pengangkutan. Lebih menyedihkan, Bhutan tidak ada angkatan laut.

Pasukan ini mungkin tidak seharusnya dipanggil sebagai pasukan tentera, sebaliknya lebih kepada pasukan keselamatan untuk sebarang perjuangan dalaman di negara ini.

Firepower Global menyatakan bahawa belanjawan pertahanan Bhutan hanyalah RM40 juta.

Tidak banyak yang boleh dilakukan dengan dana serendah ini, tetapi Bhutan mempunyai hubungan yang sangat baik dengan India jika masalah mendatang.


5 Filem Paling Mahal Kos Produksinya Setakat Tahun 2019

Mengeluarkan filem merupakan satu perniagaan yang berisiko, dengan setiap bahagian produksi daripada mula sehinggalah siap filem itu memerlukan perbelanjaan besar yang perlu ditanggung - tanpa mengetahui sama ada filem itu bakal berjaya atau tidak.

Walaupun begitu, ini tidak menghalang studio-studio besar dunia melaburkan dana jutaan ringgit kerana mereka tahu berdasarkan pengalaman mereka, keuntungan yang boleh diperoleh boleh jadi berlipat kali ganda.

Setakat tahun 2019, lima filem ini telah dinobatkan sebagai filem yang mempunyai kos paling tinggi dalam sejarah perfileman Hollywood.

Diterbitkan ketika peminat Star Wars majoritinya mahukan filem memaparkan seorang lagi watak kesayangan mereka iaitu Obi Wan Kenobi, 'Solo : A Staw Wars Story' menjadi filem kedua dalam siri kisah sampingan Star Wars yang diterbitkan oleh Disney.

Memaparkan kisah bagaimana watak popular Han Solo memulakan kerjanya sebagai seorang juruterbang seterusnya turut sama terlibat dalam menyelamatkan galaksi bersama Luke dan Leia Skywalker - filem ini gagal di pawagam. Mempunyai bajet sebanyak $275 juta dollar, 'Solo' perlu mencapai sekurang-kurangnya $500 juta bagi mendapatkan semula kos keseluruhan.

Malangnya, filem kelima paling mahal dalam sejarah industri filem Hollywood ini hanya berjaya mencapai kutipan keseluruhandi bawah paras $400 juta, walaupun filem ini sebenarnya sangat bagus serta berjaya membawakan kisah Han Solo dengan sangat berkesan.

Kedua-dua buah filem ini dihasilkan dengan bajet sebanyak $300 juta dollar, meletakkan kedua-duanya seiring. Namun filem Pirates of the Caribbean : At Worlds End lakonan Johnny Depp jauh mengatasi filem Justice League yang ditunggu-tunggu, dengan filem lanun itu berjaya mengutip $963 juta dollar lebih 3 kali ganda kos produksinya.

'Justice League' pula yang berdepan pelbagai masalah sewaktu produksi serta terpaksa mengalami pertukaran pengarah berjaya mengumpul $657 juta dollar, namun mendapat reaksi negatif peminat-peminat filem berikutan kelemahan penceritaan yang terkandung dalam filem tersebut.

Dianggap sebagai permulaan kepada siri sinematik bagi adiwira komik DC, 'Justice League' dilihat gagal menandingi siri sinematik Marvel dan dilaporkan sedang diolah semula, agar lebih terperinci dan diperhalusi kelemahannya yang sangat ketara.

Salah sebuah filem terbaik yang dikeluarkan daripada siri dunia sinematik komik Marvel setakat ini, Avengers Infinity War berjaya menggabungkan puluhan barisan pelakon ternama dalam sebuah filem. Apa yang lebih mengagumkan, setiap watak berjaya diberikan masa yang cukup untuk beraksi.

Dibuat dengan kos $316 juta dollar, kutipan filem ini sehingga kini dianggarkan melebihi $2 billion dollar, menjadi salah satu francais filem paling menguntungkan dalam industri filem sekarang.

Penyambung kepada filem Avengers pertama, Age of Ultron dikatakan antara filem paling lemah dalam siri sinematik Marvel berikutan jalan ceritanya yang agak kucar-kacir. Walaupun begitu, Age of Ultron tetap menjadi antara filem blockbuster paling laku dengan kutipannya mencecah $1.5 billion berbanding kos produksi $365 juta.

Walaupun menjadi antara filem yang dilupakan di antara filem-filem lain, Age of Ultron tetap memaparkan beberapa babak penting seperti penciptaan manusia sintetik Vision serta bertanggungjawab membawakan watak Thanos, yang akan membawa kecelakaan besar pada dunia kali pertama ke layar perak.

Sekiranya disorot semula, majoriti filem yang ada dalam senarai ini adalah terbitan Disney - membuktikan kekuatan kewangan syarikat gergasi tersebut dalam melabur serta menghasilkan produk yang berkualiti tinggi dan terbaik daripada segala segi. Pasti ramai tidak menjangka 'On Stranger Tides' memegang takhta sebagai filem paling mahal untuk dihasilkan setakat ini dengan kos $379 juta dollar.

Diterbitkan pada tahun 2011 sebagai sambungan kepada 'At World's End,' pelakon terkenal Johnny Depp dikatakan dibayar sebanyak $55 juta dollar untuk kembali melakonkan watak legenda Kapten Jack Sparrow yang kini sudah sinonim dengan beliau. Risiko yang diambil dengan kos produksi sangat besar bagaimanapun membuahkan hasil setelah On Stranger Tides berjaya memecah had $1 billion kutipan.


Ini Sebab Mengapa Kita Tidak Rebus Air Laut Untuk Dapatkan Air Tawar

Mendapatkan air tawar untuk kegunaan manusia telah semakin menjadi masalah utama saban hari.

Ini terutamanya disebabkan oleh peningkatan permintaan air tawar yang didorong oleh pertambahan dalam populasi manusia.

Walaupun air tawar menyumbang hanya 3% daripada air yang ada di Bumi, sukar untuk kita abaikan sumber air lain yang banyak di planet kita seperti air laut.

Cuba bayangkan kita boleh tukarkan air laut yang banyak ini kepada air tawar, sudah tentu semua masalah berkaitan dengan air dapat diselesaikan.

Sebenarnya, ia bukanlah sesuatu yang mudah untuk dilakukan, terutamanya apabila membincangkan tentang proses atau implikasi untuk memperoleh air tawar.

Sebelum itu anda perlu tahu kaedah-kaedah yang boleh digunakan untuk menukarkan air garam kepada air tawar.

Proses yang paling terkenal dan telah lama digunakan untuk memisahkan garam atau apa-apa kekotoran lain adalah dengan melepaskan haba melalui air.

Walaupun terdapat banyak bentuk penyulingan, kita hanya akan melihat kepada proses penyulingan haba yang paling ideal. Sebelum menceritakan tentang proses ini, kita harus memahami definisi titik didih terlebih dahulu.

Titik didih cecair boleh digambarkan sebagai suhu di mana tekanan wap cecair bersamaan dengan suasana sekitarnya.

Jadi, untuk melihat dengan jelas tentang kilang penyahgaraman dalam skala yang lebih kecil, proses ini telah diajarkan di sekolah.

Apabila anda melakukan eksperimen penyulingan, ia bermula dengan mendidihkan air yang akan mengakibatkan perubahan air menjadi wap.

Wap berpindah dari satu bikar ke yang lain dengan bantuan tiub. Semasa perjalanannya ke dalam bekas lain, air meluap dan memendak.

Apa yang unik tentang penyulingan adalah hanya air yang berubah menjadi wap, meninggalkan apa sahaja kekotoran yang mungkin ada sekaligus membantu kita memperoleh air tawar.

Walaupun eksperimen ini pada skala kecil, ia terbukti sebagai kaedah yang bijak dapat dilakukan ke skala yang lebih besar dan mampu membantu dunia.

Masalah utamanya adalah penyahgaraman air pada skala perindustrian memerlukan banyak tenaga.

Satu lagi masalah yang kita hadapi adalah garam larut dengan sangat mudah di dalam air, membentuk ikatan kimia yang kuat.

Tenaga dan teknologi untuk proses penyulingan air sangat mahal, yang bermaksud bahawa proses penyulingan air secara besar-besaran boleh menelan kos yang sangat tinggi.

Osmosis songsang(Reverse Osmosis) atau RO adalah salah satu teknik pembersihan air yang paling terkenal yang terdapat di pasaran hari ini.

Membran separa telap adalah membran yang akan membolehkan sesetengah atom atau molekul melaluinya, dan tidak oleh yang lain.

Satu contoh praktikal mudah untuk memahami konsep ini adalah pintu jaring, yang membolehkan molekul udara melewatinya tetapi menghalang serangga atau sesuatu yang lebih besar.

Pori-pori pada membran telap adalah cukup besar untuk membenarkan wap air melaluinya tetapi cukup kecil untuk menghalang cecair dari melepasinya.

Untuk memahami proses osmosis songsang, kita harus tahu terlebih dahulu apa itu osmosis.

Osmosis adalah fenomena yang berlaku secara semulajadi di mana cecair dengan kepekatan larut (garam) lebih rendah cenderung untuk berpindah ke cecair dengan kepekatan larut yang lebih tinggi.

Untuk memahami proses ini dengan lebih jelas, rujuk rajah di atas.

Dalam gambar di atas, terdapat dua cecair yang berbeza iaitu satu dengan kandungan garam rendah (air tawar) dan satu lagi dengan kandungan garam yang lebih tinggi.

Kedua-duanya dipisahkan oleh membran yang telap. Anda akan mendapati bahawa air dengan kepekatan larut rendah akan bergerak atau cenderung berpindah ke arah air dengan kepekatan larut yang lebih tinggi.

Osmosis berlaku tanpa penglibatan sebarang daya atau tenaga luaran. Jadi, osmosis songsang adalah proses menterbalikkan proses semulajadi ini.

Dalam osmosis songsang, membran separa telap hanya membenarkan air melaluinya dan tidak membenarkan pergerakan garam atau yang lain.

Walaupun kita cuba menerapkan nilai ekonomi ke dalam hal ini bersama-sama dengan peruntukan dana, namun tugas ini agak menakutkan kerana kadar kos tenaga adalah berbeza dari satu tempat ke tempat yang lain.

Faktor tertentu yang mempengaruhi kos keseluruhan dikaitkan dengan tenaga buruh, kos tenaga elektrik, harga tanah, perjanjian kewangan dan bahkan sesuatu yang primitif di sebuah kawasan itu seperti paras garam dalam air yang ingin disuling.

Di Amerika Syarikat, kos penyulingan air garam boleh mencecah dari RM4 hingga RM8 bagi satu meter padu air. Satu meter padu air laut boleh digambarkan seperti 999 liter.

Walaupun ini mungkin kelihatan seperti murah, namun jika dibandingkan dengan sumber seperti sungai atau air bawah tanah, ia sangat jauh berbeza kerana kos bagi 1 meter padu air ini hanyalah sekitar 40 sen hingga 80 sen.

Jumlah ini adalah 10 kali ganda lebih murah. Air tawar yang diperoleh ini jauh lebih murah secara semulajadi dan bukannya melalui proses penyahgaraman.

Selain daripada kos yang sangat tinggi, terdapat isu-isu alam sekitar yang juga dikaitkan dengan penyahgaraman air.

Sebagai contoh, kehidupan laut boleh disedut masuk ke dalam kilang penyahgaraman, membunuh makhluk laut kecil termasuk ikan kecil dan plankton.

Juga, terdapat masalah berkenaan apa yang harus dilakukan dengan garam yang dipisahkan, yang tersisa sebagai air garam yang sangat pekat.

Mengepam air yang sangat masin ini kembali ke laut boleh menjejaskan kehidupan akuatik setempat.

Mengurangkan kesan ini dilihatkan sebagai sesuatu yang mungkin, namun ia akan meningkatkan kos keseluruhan.

Mengenai RO, khususnya mesin RO yang terdapat di rumah-rumah adalah tidak secekap RO pada skala industri dan jumlah air rosak yang terhasil adalah lebih tinggi.

Air yang rosak yang datang dari mesin RO di rumah tidak boleh digunakan semula untuk kemudahan dalam rumah.

Dari segi insbah bagi kebanyakan mesin RO rumah, untuk menghasilkan 19 liter air tawar, hampir 76 hingga 135 liter air mesti dibuang.

Jadi, kita dapat menyimpulkan bahawa penyahgaraman air laut sebagai sumber utama air tawar bukanlah satu kaedah yang patut dilaksanakan, sama ada dari segi ekonomi ataupun alam sekitar.


5 Produk Yang Memberikan Kadar Untung Melampau Pada Penjualnya

Terdapat pelbagai jenis produk ditawarkan kepada kita setiap hari, sama ada bagi memenuhi keperluan kita untuk makan dan minum ataupun memang produk tersebut sesuatu yang sangat kita perlukan.

Setiap produk pula telah ditetapkan harganya dengan sesetengah produk menawarkan harga jualan yang berpatutan dan ada juga yang dengan sengaja, meletakkan harga tinggi. Mungkin kerana kekukuhan jenamanya atau kekurangan bekalannya.

Tahukah anda produk manakah yang dijual kepada kita, mempunyai nisbah kadar untung paling tinggi berbanding kosnya? Berikut adalah lima produk yang biasanya mempunyai kadar untung paling tinggi untuk pengeluarnya.

Mempunyai kadar keuntungan yang sangat tinggi berbanding kos yang diperlukan jika anda menyediakan sendiri air botol anda - dianggarkan harga jualan air botol mineral menyamai 2,000 peratus kos sebenar air mentah. Walaupun begitu apa yang kita bayar sebenarnya bukan untuk air yang kita minum; kita membayar prosesnya yang mahal.

Penghasilan botol plastik yang akan digunakan dikatakan memerlukan lebih 3 liter air sepanjang proses penghasilannya, daripada mula sehingga siap. Selain itu, wujud bermacam taktik oleh pengeluar dalam memasarkan air kepada kita yang sebenarnya hanyalah air paip yang telah dibotolkan.

Di Amerika Syarikat misalnya, jenama seperti Dasani dan Ice Mountain didapati membotolkan air paip dengan label air daripada kawasan pergunungan. (rujukan)

Sehingga kini penulis tidak faham mengapa cermin mata menjadi satu aksesori mewah, sekiranya anda mahukan sesuatu yang baik. Ini sesuatu yang menghairankan kerana cermin mata merupakan satu peralatan yang dideskripsikan kepada pesakit yang mempunyai masalah rabun, namun harganya kadangkala tidak masuk akal.

Menurut kajian yang telah dijalankan, majoriti cermin mata yang dijual sepatutnya tidaklah semahal yang diwar-warkan, namun pengeluar cermin mata kebiasaannya sudah pun menaikkan harga produk mereka sehingga mampu mencecah 1,000 kali ganda daripada kos bagi beberapa jenama.

Pendedahan bahawa bingkai berkualiti kebiasaannya mempunyai kos sekitar RM40 ke RM60 sahaja harganya dan lensa pula sebenarnya berharga RM7 ke RM8 sekeping, pasti membuatkan semua pengguna cermin mata merasa hiba. (rujukan)

Kita tahu bila sakit, kos tidak lagi menjadi penghalang. Itulah yang menjadi mantra kepada syarikat pengeluar ubat-ubatan apabila mereka didapati menjual ubat-ubatan mereka pada nisbah keuntungan 200 ke 3,000 peratus berbanding kos pengeluarannnya, sehingga membebankan orang ramai.

Kes keuntungan jualan ubat paling melampau setakat ini tetap dipegang oleh eksekutif perubatan bernama Martin Shkreli yang bertindak menaikkan harga ubat Darapim, sehingga mencecah 5,500 peratus kos asalnya kerana mahu mendapatkan keuntungan segera sambil mengambil kesempatan ke atas pengguna yang terdesak.

Apa yang menyebabkan kos ubat naik? Majoriti syarikat menetapkan harga dengan melakukan perbandingan dengan harga ubat syarikat pesaing mereka sebagai penanda aras. Dengan mengambil kira harga harga jenama lain tanpa mengambil kira kos serta kualiti, harga ubat akan senantiasa tinggi berikutan ketiadaan pengeluar yang mahu menurunkan harga mengikut kos sebenar.

Apa yang lebih membimbangkan, ubat-ubat lama yang dulunya rendah harganya dinaikkan selepas lesen pengeluarannya diambil syarikat pengeluar lebih besar. (rujukan)

Pernahkah anda perasan, harga minuman yang dijual di restoran khasnya minuman berkarbonat jauh lebih tinggi berbanding dengan harga yang kita mampu dapatkan di pasaraya? Tahukah anda, kos harga di restoran pula sebenarnya jauh lebih rendah berbanding harga jualan minuman tersebut di mana-mana saja?

Dianggarkan kos keseluruhan untuk minuman berkarbonat di restoran adalah dalam anggaran RM0.50 ke RM1.00 mengikut saiz, termasuklah kos untuk cawan, penutup dan penyedut minuman. Dengan harga jualan sekitar Rm3.80 ke RM5.00 secawan, penjual mendapat keuntungan sekitar RM3 ke RM4 secawan - sekiranya dibeli secara berasingan. (rujukan)

Sedikit sebanyak berkait dengan senarai nombor empat, bertih jagung atau popcorn menjadi tradisi peminat filem yang mahu menonton di pawagam. Tidak dapat dinafikan, jualan makanan dan snek serta minuman di pawagam, mempunyai nisbah keuntungan berbanding kos yang sangat tinggi.

Kos jualan bertih jagung merupakan penyumbang terbesar kepada keuntungan syarikat pengelola pawagam, dengan harga bertih jagung yang dijual mampu mencecah 19 kali ganda kos sebenarnya. Lebih besar saiz bertih jagung yang anda pesan, nisbah keuntungannya menurun namun masih layak dikatakan tinggi.

Walau demikian, harga makanan yang melampau di pawagam sebenarnya turut sama membantu mengawal harga tiket masuk ke pawagam. Ini kerana bagi majoriti pawagam di Amerika Syarikat, untung jualan makanan sebenarnya melebihi untung jualan tiket menonton filem. Dua syarikat pengendali pawagam terbesar Amerika Syarikat sebenarnya kerugian besar jika hanya bergantung pada hasil jualan tiket.

Jadi, terpulanglah pada anda sama ada mahu membantu pawagam terus beroperasi dengan membeli jualan makanan serta snek yang ada atau buat seperti penulis, simpan makanan dalam beg dan bawa masuk ke pawagam untuk dimakan. (rujukan)


Ini Sebab Mengapa Produk Apple Tersangat Mahal

Setiap daripada kita pastinya mempunyai keinginan untuk memiliki produk mewah dan berjenama.

Malangnya, tak semua yang mampu merealisasikan impian ini kerana biasanya produk seperti ini adalah tersangat mahal.

Ini termasuklah produk yang menjadi kegilaan ramai masa kini iaitu peranti elektronik.

Sebagai contoh, individu yang memiliki produk Apple sering dilihatkan sebagai seorang yang loaded dan berduit, walaupun tidak semestinya benar.

Hakikat bahawa harga iPhone dan Macintosh pertama yang dilancarkan oleh Apple dengan harga yang tersangat mahal masih boleh difahami kerana produk-produk ini merupakan produk terawal yang bertanggungjawab untuk "menentukan kategori".

Namun, saban hari banyak pengeluar-pengeluar barangan elektronik yang lain melancarkan telefon pintar dan komputer riba yang sangat menakjubkan dengan harga jauh lebih rendah.

Jadi, bagaimana Apple masih boleh menjual produk mereka pada harga yang tak mampu milik?

Menariknya, menurut seorang jurutera dari IHS Markit, iPhone X yang mana dijual dengan harga USD999 (RM4,100) sebenarnya menelan kos kurang daripada USD400 (RM1,640) untuk kos bahan dan pemasangan.

iPad generasi ketiga yang dijuga pada harga USD699 (RM2,870) hanya bermodalkan USD366 (RM1,500). Apple telah melaporkan memperoleh margin keuntungan di antara 30% hingga 40% dalam laporan tahunan mereka.

Persoalannya, bagaimana Apple melihat kewajaran dalam meletakkan harga premium ke atas produk-produk mereka?

Kita mulakan dengan jawapan yang paling jelas, iaitu pelanggan Apple membayar harga premium ini hanya untuk reputasi jenama.

Ini serupa dengan syarikat lain yang sering mengenakan bayaran yang lebih tinggi berbanding pesaing mereka untuk produk yang tidak semestinya lebih baik dari segi prestasi atau ciri, dengan alasan nilai jenama.

Tak dapat dinafikan Apple telah berjaya membina reputasi sebagai "jenama gaya hidup" yang membenarkan mereka meletakkan harga premium, semata-mata kerana peminat setianya sanggup untuk membayar lebih demi mempamerkan logo jenama ini.

Namun, kenyataan ini tidak sama sekali bermakna produk Apple adalah "produk sampah" yang mahal.

Sebahagian daripada imej produk mewah di mata dan minda pengguna adalah hasil usaha berterusan Apple dalam memberikan perhatian kepada produk mewah dan mengkhususkan skop ini.

Ini sangat jelas kelihatan terutamanya selepas pelancaran iPhone pertama, di mana syarikat ini semakin fokus terhadap reka bentuk, fungsi dan kualiti komponen.

Ini juga berlaku kepada produk yang lebih besar seperti iPad dan MacBook.

Walaupun begitu, pasaran dengan harga sederhana dan rendah juga sangat berharga bagi Apple, membuatkan mereka cuba untuk menembusi pasaran ini dengan melancarkan telefon pintar mampu milik, iaitu iPhone 5c.

Walaupun dengan harga murah, ia kelihatan seperti tidak mendapat sambutan dalam kalangan pelanggan.

Kegagalan iPhone 5c telah menjadi penghalang yang kuat bagi Apple untuk tidak lagi berani melibatkan diri dengan produk kategori murah.

Apple tidak mahu meleburkan imej premium jenamanya dengan menawarkan produk 'murah' dengan banyak kompromi.

Selain daripada membeli komponen bermutu tinggi yang sekaligus meningkatkan kos pengeluaran, Apple juga melabur dalam penyelidikan dan pembangunan.

Mereka sentiasa mencari inovasi dan menyelaraskan proses pembuatan. Dengan melihat semua faktor ini, anda mungkin memahami bahawa produk-produk

Dan amat jelas sekali bahawa Apple sangat berhati-hati dalam memilih komponen untuk produk-produknya.

Bekalan untuk komponen yang dipilih dengan teliti ini boleh menjadi satu kekangan dan jika bekalan tersebut tidak dapat memenuhi permintaan, harga akan melonjak tinggi.

Produk Apple datang dengan perisian mereka sendiri, yang dimiliki dan dikendalikan oleh Apple.

Ini tidak seperti Android, yang merupakan sumber terbuka di mana para pengeluar mendapat sistem operasi secara percuma dari Google dan mengubahnya sedikit untuk menyesuaikan dengan perkakasan yang mereka ingin gunakan.

Apple pula perlu membangunkan dan mengekalkan iOS, MacOS dan perkhidmatan back-end seperti iCloud dan iMessage dengan sendirinya.

Ini sudah pasti menyumbang kepada peningkatan kos operasi mereka, lantas meningkatkan harga produk Apple.

Walaupun ramai peminat teknologi tidak sukakan konsep sistem terkunci, namun ia boleh bertindak sebagai saranan nilai tambah bagi pengguna yang mahukan ekosistem Apple yang mantap.

Ini adalah kerana pakar-pakar beranggapan bahawa penyepaduan perisian dan perkakasan seperti dalam kes Apple ini membolehkan prestasi dan kebolehpercayaan yang optimum dengan kurang terdedah kepada perisian hasad (malware).

Akan tetapi, ini tidak bermakna bahawa peranti Apple adalah 'crash-proof' atau kebal terhadap serangan dari virus dan perisian hasad.

Namun, produk-produk seperti ini adalah lebih baik berbanding kebanyakan produk pesaing dari segi keselamatan.

Apabila melibatkan komputer, Apple sering mengenakan bayaran untuk perkara yang anda mungkin tidak menggunakannya.

Sebagai contoh, MacBook telah dimuatkan dengan banyak aplikasi yang telah dibangunkan secara dalaman oleh Apple.

Ini berbeza daripada komputer Windows, di mana anda mempunyai kebebasan untuk memilih dan membeli perisian yang sepadan dengan keperluan anda.

Komputer Windows asas tanpa perisian tambahan boleh dibeli dengan harga tersangat rendah berbanding MacBook.

Sekiranya anda seorang peminat Apple yang sangat tegar, salah satu perkara yang memikat anda kepada jenama ini adalah anda mendapat keseluruhan ekosistem bersama dengan produk, di mana semuanya bergabung dalam satu produk.

Sebagai contoh, apabila anda melawat ke rumah rakan lalu menggunakan Wi-Fi mereka pada iPhone anda, dan kembali semula di lain hari dengan membawa iPad pula, kata laluan Wi-Fi tersebut secara automatiknya dipindahkan daripada iPhone ke iPad anda.

Begitu juga, apabila anda membuat pembelian di App Store, aplikasi tersebut akan berfungsi pada semua produk Apple anda tanpa perlu membayar sebarang bayaran tambahan.

Ini memberikan pengalaman yang memuaskan kepada pemilik peranti Apple, dan hasilnya, pelanggan tidak keberatan untuk membayar lebih untuk mendapatkan produk mereka.


Apa Perbezaan Persidangan, Seminar, Bengkel dan Simposium?

Zaman sekarang, ramai individu-individu berpengetahuan luas ada. Selain itu usaha perkongsian ilmu juga kerap kali diadakan, baik sama ada secara rasmi ataupun tidak rasmi.

Kerap kali kita mendengar perkataan seperti seminar, bengkel, simposium dan persidangan disebut apabila membicarakan tentang proses atau kaedah perkongsian ilmu namun kebiasaannya, akan berlaku campur aduk orang ramai dalam memahami makna sebenar di sebalik setiap satu peristiwa yang mahu dianjurkan.

Berikut adalah sedikit penjelasan berkenaan beza persidangan, seminar, bengkel dan simposium - agar dapat kita gunakan istilah yang betul pada tempat yang betul.

Di antara keempat-empat acara perkongsian ilmu yang boleh dianjurkan, persidangan atau 'conference' merupakan acara yang terbesar sekali dengan penyertaan seramai ratusan, malahan ribuan orang peserta. Persidangan biasanya melibatkan peringkat negeri atau negara, malahan antarabangsa melibatkan panel yang dijemput penganjur dari mana-mana institusi.

Diletakkan di status tertinggi berikutan kedudukan acara persidangan kerap kali menampilkan panel-panel bertauliah, persidangan juga boleh mempunyai sesi ceramah mini di mana pembentang atau panel, diberikan sesi khas muka ke muka untuk membincangkan isu yang telah atau akan mereka bentangkan.

Biasanya diadakan selama beberapa hari bagi memastikan setiap panel mempunyai masa yang cukup membentang dapatan mereka, jadual persidangan padat bermula pagi sehinggalah membawa ke petang atau malam jika perlu.

Berbeza dengan persidangan, seminar pula diadakan tanpa melibatkan panel-panel luar dengan hanya penglibatan individu di dalam institusi tersebut dibenarkan. Jumlah peserta yang hadir juga jauh lebih rendah. Pembentangan juga disifatkan lebih fokus, peserta seminar cuba berbincang tentang sesuatu topik yang berkaitan dengan mereka dengan kaedah perbincangan menjadi cara utama diskusi dilakukan.

Berbeza dengan persidangan yang memakan masa berhari-hari, seminar pula biasanya dapat diselesaikan dalam setengah ke satu hari. Di peringkat pendidikan, seminar kerap kali dianjurkan bagi membolehkan peserta fakulti membincangkan idea baru yang mereka ada, sebelum dibentangkan kepada audien yang lebih besar.

Diskusi yang dijalankan juga membolehkan setiap peserta mendapat maklum balas terus daripada rakan sekejar atau peserta lain, membolehkan penambah baikan dilakukan atau diperkenalkan dengan lebih pantas.

Bengkel dianjurkan untuk peserta mempelajari atau membincangkan sesuatu yang baru dalam skala yang kecil. Berbeza dengan seminar, peserta bengkel pula boleh datang daripada pelbagai cabang - tidak semestinya perlu datang daripada jurusan serupa. Bengkel boleh dihadiri oleh sesiapa saja kerana selalunya bengkel merupakan sesi perkongsian ilmu sama ada secara teori atau secara teknikal, didorong oleh minat atau keperluan peserta itu sendiri.

Berikutan skop pembentangan yang lebih spesifik serta keperluan untuk menyamaratakan kadar pemahaman peserta yang berbeza-beza latar belakang, bengkel selalunya fokus kepada satu topik sahaja serta dianjurkan dalam bilangan peserta yang rendah, kebiasaannya 10 hingga 50 orang maksima.

Jumlah peserta yang rendah diperlukan, bagi membolehkan pengajar atau fasilitator meluangkan masa menunjuk ajar memastikan setiap peserta dapat memahami apa yang dikongsikan.

Di antara kesemua format perkongsian ilmu yang ada, simposium merupakan format yang agak kabur situasinya. Diistilahkan sedemikian rupa berdasarkan perkataan Greek 'symposio' yang bermakna 'mari minum bersama,' perkataan simposium sudah pun membawa makna berbeza dalam era moden kita.

Simposium dan persidangan bolehlah dikatakan mirip, bagaikan adik beradik. Ini kerana simposium turut sama menjadi aktiviti perjumpaan di antara individu-individu sama ada secara akademik atau professional yang pakar dan bertauliah dalam bidang masing-masing.

Yang membezakannya adalah topik yang dibawa dalam sebuah simposium lebih fokus dan padat, dengan pembentangan setiap panel tidak lari jauh daripada topik asalnya. Adalah tidak salah untuk mengatakan simposium ibarat sebuah persidangan yang dianjurkan dalam skala lebih kecil.


8 Iklan Komersil Paling Pelik Dan Menyeramkan Pernah Dihasilkan

Iklan adalah antara satu cara yang sangat efektif untuk menarik perhatian dan mempengaruhi pengguna agar membeli sesuatu produk.

Ia perlulah tidak terlalu panjang, menarik dan mempunyai kata-kata trademark supaya mudah diingati. Namun beberapa iklan cuba untuk menjadi lebih kreatif daripada yang lain, namun akhirnya mendapat hasil yang sebaliknya.

iluminasi.com kongsikan 8 iklan paling pelik dan menakutkan pernah dihasilkan.

Adalah sangat mudah untuk menjual ais krim kerana semua orang sukakannya. Jadi, Little Baby's Ais Krim memutuskan untuk mencari kelainan dengan menghasilkan iklan yang memberikan orang mimpi ngeri.

Pendekatan ini mungkin memakan diri sendiri jika orang ramai tidak dapat melupakan perasaan menakutkan melalui iklan ini, membuatkan ais krim mereka tak laku!.

Memiliki anak patung yang boleh ketawa adalah sesuatu yang menjengkelkan ibu bapa. Tetapi Baby Laugh A-Lot berjaya melepasi tahap menjengkelkan dengan ketawa sehingga membuatkan seseorang itu berasa seram.

Iklan ini dikeluarkan pada tahun 1970-an dan memperlihatkan bagaimana anak patung itu dimaksudkan untuk menjadi peneman kanak-kanak.

Cara dan bunyi anak patung ini ketawa mampu menakutkan seluruh generasi kanak-kanak dan menjadi mimpi ngeri. Cuba bayangkan anda terbangun di tengah malam dan terdengar tawa sebegini!

Ini komersil Kleenex dari Jepun ini mempunyai banyak elemen menyeramkan.

Antaranya adalah nyanyian yang comel tetapi berhantu, interaksi aneh antara wanita dan kanak-kanak, dan bayi syaitan itu sendiri, yang nampaknya tidak suka membuang hingusnya sendiri.

Menurut iklan dari Jepun ini, alasan utama anda perlu menggunakan tayar berkualiti tinggi untuk kereta anda bukannya kerana keadaan jalan raya atau cuaca.

Ia supaya anda mampu mengatasi kelajuan makhluk halus yang cuba membunuh anda di jalan raya.

Jika difikirkan sejenak, Ronald McDonald adalah maskot yang agak menyeramkan dan mengganggu. Namun pada permulaan pengenalannya, ia lebih menakutkan.

Pada tahun 1960an, watak Ronald McDonald dimainkan oleh Willard Scott dengan menggunakan cawan kertas sebagai hidung dan tali pinggang magik yang menghasilkan burger dari mana-mana sahaja.

Willard mendakwa dirinya adalah pencipta Ronald McDonald. Dan walaupun versi Ronald McDonald selepasnya boleh diterima, namun permulaannya sungguh tidak menyenangkan.

Sebelum Ronald McDonald, badut dari akhir tahun 1950-an ini telah dicipta dengan tujuan untuk kelihatan comel dan mesra, tetapi ia dikatakan secara perlahan-lahan membantu semua orang di seluruh dunia berasa takut dengan badut.

Iklan untuk produk Sugar Rice Krinkles ini sangat menyeramkan dan mungkin mampu membuatkan anda tidak berselera untuk bersarapan.

Dalam dunia infomersial, iklan ini boleh dikatakan yang paling menakutkan.

Satu mesej kepada semua yang membeli produk ini, iaitu tak dapat disangkal bahawa anda akan menakutkan semua orang yang tinggal bersama anda.

Topeng muka ini ditarik balik dari pasaran sejurus selepas iklan ini dikeluarkan pertama kali, dan penulis pasti anda dapat melihat mengapa.

Iklan ini dimaksudkan untuk menjadi lucu, tetapi ia jauh tersasar landasan.

Seorang lelaki menyemburkan semburan deodoran Lynx, yang membuatkannya berubah menjadi "lelaki coklat yang ceria".

Lelaki coklat tersebut kelihatan santai mematahkan hidungnya, membiarkan tangannya dicuri mencuri dan menawarkan kepada gadis-gadis untuk menggigitnya.


Bagaimana Ubat 'Boleh Tahu' Lokasi Untuk Bertindak Dalam Badan?

Salah satu misteri yang selalu penulis tertanya-tanya sendirian, khasnya ketika sakit - adalah soalan 'bagaimana selepas makan ubat, ubat itu seakan-akan tahu di mana ia perlu bertindak?'

Bayangkan sebagai contoh, anda mengalami sakit kepala. Anda pun ambil sebiji ubat yang membantu meredakan rasa sakit tersebut. Selepas beberapa minit, rasa sakit yang anda alami surut demi sedikit tanpa anda perlu melakukan apa-apa pun.

Sekiranya anda mengandaikan selama ini ubat seolah-olah tahu di mana perlu bertindak - buang persepsi anda itu jauh-jauh. Ubat yang anda telan sebenarnya tidak tahu di mana ia perlu berfungsi.

Bagaimanapun, yang membantu proses 'pemulihan' itu datang daripada sistem sokongan badan kita sendiri yang memberikan isyarat kepada ubat itu. Ubat adalah satu bentuk dadah atau antibodi yang bodoh, tidak mampu mengawal di mana ia diperlukan.

Setiap kali kita menelan apa saja jenis ubatan yang perlu diambil secara oral (melalui mulut) ubat itu sebenarnya melalui perjalanan panjang yang menyebabkan kesan positif ubat itu menurun. Ubat yang ditelan akan melalui sistem pencernaan kita, yang akan melalui proses pencernaan mengurai kandungan ubat-ubatan tadi supaya diserap ke dalam darah.

Apabila darah dipamkan ke seluruh anggota badan, bahan yang terkandung dalam ubat tadi akan menumpang sebelum sampai ke destinasinya.

Untuk ubat dapat bertindak di tempat yang betul, bahan ubat-ubatan tadi akan berjalan selagi mana darah yang menyimpannya tidak sampai ke bahagian yang mengandungi molekul protein yang digelarkan 'receptors' atau penerima.

'Receptors' ini pula akan menjadi aktif apabila badan kita mengalami perubahan abnormal. Sebagai contoh, ada luka pada badan kita yang menyebabkan kesakitan. Ini bermakna penerima yang spesifik untuk abnormaliti untuk akan dijana, membentuk molekul protein yang seterusnya menjadi pengawal pintu masuk kepada bahan dalam ubat tersebut.

Selagi mana isyarat daripada 'receptors' ini tidak ditemui - bahan ubat tadi akan mengikut saja saluran darah menjadikan penyebarannya tidak sekata serta tidak efisien.

Apa yang lebih penting, bahan dalam ubat-ubatan sama sekali tidak akan bertindak selagi mana ia masih terapung dalam saluran darah. Hanya selepas menemui 'receptors' yang betul, barulah bahan tadi akan bertindak melekatkan 'dirinya' pada sasaran. Apabila proses ini selesai berlaku, barulah khasiat ubat tadi akan mula dirasai kesan positifnya oleh tubuh.

Walaupun dalam majoriti kes pengambilan ubat tidak memberikan kesan sampingan yang buruk, sudah dibuktikan ada ketikanya bahan dalam ubat gagal mengenalpasti dengan baik 'receptor' yang sepatutnya menjadi destinasinya.

Kes-kes seperti inilah yang menyebabkan kesan-kesan sampingan yang selalu diperkatakan, kerap berlaku sekiranya wujud dua simptom yang hampir serupa berlaku serentak pada seorang pesakit.

Sebagai contoh, ubat-ubatan untuk rawatan kemoterapi memang membawa kesan sampingan yang besar disebabkan perubahan pada kondisi tubuh badan seseorang.

Ubat sakit kanser yang diberikan pada pesakit mempunyai kesan sampingan terhadap sel-sel baru yang terhasil untuk menggantikan semula rambut yang hilang. Oleh kerana itulah kebanyakan pesakit kanser yang menjalani rawatan menghadapi masalah keguguran rambut kerana ubat yang mereka ambil, turut sama 'merawat' rambut mereka.

Teknologi ubat-ubatan yang ada sekarang belum menemui sebarang solusi yang benar-benar selamat, dalam menangangi masalah 'ubat bodoh' ini. Penyelidik sedang mengkaji solusi yang lebih selamat untuk memastikan setiap pesakit mendapat dos ubat yang sepatutnya di bahagian atau organ yang betul dengan lebih efisien serta tidak mendatangkan kesan sampingan.

Ubat-ubatan yang dikategorikan sebagai 'ubat pintar' ini masih lagi dalam peringkat ujikaji serta masih diteliti keberkesanannya. Beberapa kaedah baru seperti pengaktifan ubat dengan menggunakan isyarat bahan kimia di dalam badan menjadi pilihan saintis.

Selain itu penggunaan mikrocip yang diimplankan di dalam badan pesakit juga dalam fasa percubaan. Mikrocip tadi menjadi pengawal kepada rembesan ubat yang diperlukan pesakit yang sudah sedia ditanam dalam badan. Dengan sedikit caj elektrik serendah 1 voltan, mikrocip tadi akan menghantar isyarat supaya ubat dilepaskan mengikut keperluan pesakit.

Walau bagaimanapun, kita mungkin perlu menunggu lama lagi sebelum ubat-ubatan pintar seperti itu sedia untuk digunakan. Buat masa sekarang, kita makan sajalah ubat kita yang bodoh serta tidak tahu di mana sepatutnya ia bekerja.


5 Kegunaan Darah Yang Sangat Pelik Dan Jarang Diketahui

Darah adalah produk yang tidak dapat dielakkan dalam penyembelihan haiwan. Sepanjang beribu-ribu tahun memakan daging, manusia telah menemui pelbagai cara untuk memanfaatkan produk sisa ini.

Malangnya, orang zaman moden lebih mudah berasa jijik berbanding orang purba, yang telah mengehadkan penggunaan darah. Rasa jijik ini perlu diatasi jika manusia ingin menggunakan kepelbagaian fungsi oleh darah dalam menyelesaikan masalah dunia.

iluminasi.com kongsikan 5 kegunaan darah yang sangat pelik dan jarang diketahui.

Dari segi sejarah, haiwan yang dibunuh digunakan sepenuhnya dan tiada pembaziran berlaku.

Malah, didapati bahawa darah digunakan sebagai pemekat dalam sup dan sos, peranan yang lebih sering dimainkan oleh telur.

Ini bukanlah sesuatu yang mustahil kerana telur dan darah adalah serupa dari segi kandungan kimia, terutamanya dalam albuminnya.

Malah di zaman moden, darah masih digunakan sebagai pengganti telur. Dalam Perang Dunia Kedua, orang Jerman menggunakan plasma darah dan bukan telur untuk banyak makanan.

Telur seringkali menjadi bahan yang paling mahal dalam produk yang dibakar seperti kek. Namun, konsentrasi protein plasma adalah 3 kali ganda lebih murah berbanding telur putih.

Bergantung pada jenis kek dan haiwan, plasma darah mampu menggantikan telur secara sebahagian atau sepenuhnya.

Album darah memejal pada suhu yang lebih rendah daripada telur, jadi kurang haba diperlukan. Oleh itu, kurang masa diperlukan untuk memasaknya.

Darah mempunyai kelemahan yang jelas dari segi rasanya, tetapi rasa boleh ditutup dengan menggabungkannya dengan rasa yang kuat dari herba dan rempah-rempah.

Dalam penternakan, anak khinzir dipisahkan dari ibu dan susunya lebih awal. Pada ketika ini, sistem ketahanan anak khinzir tersebut masih tidak matang dan terdedah kepada jangkitan yang menyebabkan cirit-birit.

Ini adalah penyebab utama kematian pada anak babi, tetapi menggunakan antibiotik mempunyai risiko menyebabkan rintangan antibiotik pada bakteria.

Akan tetapi, terdapat alternatif untuk antibiotik, iaitu makanan haiwan yang berasaskan darah.

Dihasilkan dari plasma darah kambing atau khinzir, makanan ini tahan terhadap penyakit sama seperti susu iaitu melalui antibodi.

Walaupun kedengaran agak menjijikkan, penggunaan darah untuk manfaat ketahanan badan tidaklah begitu aneh kerana banyak bahan kimia aktif dalam susu datang daripada darah.

Lebih menarik, makanan berasaskan plasma darah juga menjadikan khinzir makan lebih banyak mungkin kerana haiwan ini berasakan ia sangat lazat.

Produk yang serupa juga dihasilkan untuk memperkuatkan sistem imun manusia.

Syarikat pemproses darah, Proliant Inc. menghasilkan suplemen sistem imun yang dijual dengan nama ImmunoLin dalam pasaran pemakanan sukan.

Walaupun ia mungkin sukar untuk diketahui melalui label, suplemen ini dihasilkan dari plasma darah lembu.

Sedar atau tidak, seni bina Rom Kuno seperti saluran airnya sangat tahan lama. Ini mungkin disebabkan oleh bahan ganjil yang digunakan untuk membinanya, iaitu darah haiwan.

Menambahkan darah haiwan ke dalam bahan konkrit dan kemudian mengacaunya akan menghasilkan gelembung udara kecil. Ini akan menjadikannya lebih mudah digunakan dan tahan lama.

Sistem buih udara ini menjadikan kongkrit lebih ringan, kuat dan lebih tahan terhadap kerosakan akibat cuaca sejuk dan air. Pada tahun 1805, jurutera Scotland, Thomas Telford menyiapkan Pontcysyllte Aqueduct.

Resipi menghasilkan mortar saluran air ini adalah serupa dengan mortar Rom iaitu air, kapur dan darah lembu.

Lebih dari 100 tahun kemudian, syarikat Perancis bernama Innobat mencipta Airlith,  sejenis baru konkrit. Ia diperbuat menggunakan serbuk darah haiwan dan dua bahan kimia berasaskan selulosa.

Airlith mencipta rangkaian gelembung udara bersaiz sama yang sama rata dalam konkrit.

Syarikat itu berkata gelembung udara membuatkan konkrit lebih ringan dan lebih kuat sekurang-kurangnya 40%. Hari ini, bahan kimia khusus yang dikenali sebagai "ejen pengangkut udara" digunakan menggantikan darah.

Gam berasaskan darah haiwan mempunyai sejarah yang lama dan dikembangkan secara bebas oleh beberapa buah negara. Ia boleh dihasilkan daripada beberapa jenis haiwan termasuklah ayam, lembu dan khinzir.

Di Amerika Syarikat, gam darah sebahagian besarnya dihasilkan daripada darah lembu dan khinzir. Walaupun tidak kalis air, gam diperbuat daripada darah dan aldehid adalah yang paling tahan air satu ketika dahulu.

Hasilnya, penggunaannya meningkat dalam Perang Dunia Kedua kerana gam tahan air diperlukan untuk pesawat. Ketika WW2, fenol yang diperlukan untuk menghasilkan gam dicatu.

Darah haiwan sering digunakan sebagai penambah dalam gam kayu lapis berasaskan fenol. Apabila bekalan fenol semakin berkurangan, lebih banyak darah haiwan digunakan.

Walaubagaimanapun, diketahui bahawa gam campuran darah dan fenol merekah selepas tempoh yang singkat. Gam darah sering dicampur dengan gam kacang soya, pesaing berasaskan protein yang lain.

Kedua-dua gam ini digabungkan dan menutupi kelemahan masing-masing. Namun, gam darah dan gam protein lain tidak lagi digunakan secara meluas seperti dahulu.

Selepas WW2, resin sintetik dicipta yang mana lebih tahan air daripada gam darah dan dengan kos yang murah, gam ini membantu menggantikan gam darah dalam pelbagai kegunaan.

Tekanan darah tinggi adalah masalah kesihatan yang kerap berlaku dalam kalangan orang tua. Salah satu cara untuk menurunkan tekanan darah tinggi adalah menggunakan sejenis ubat yang dikenali sebagai perencat ACE.

Ubat ini memperlambat kerja enzim yang dipanggil ACE, yang mana mengubah bahan kimia yang dikenali sebagai angiotensin I kepada angiotensin II.

Angiotensin II menyumbang kepada tekanan darah tinggi, sebahagian besarnya dengan menyempitkan pembuluh darah. Perencat ACE boleh diambil melalui mulut dan kesan penurunan tekanan darah biasanya berlaku dalam masa beberapa jam.

Ketika ini, perencat ACE mempunyai banyak kesan sampingan, seperti ruam kulit. Alternatif semulajadi kelihatan lebih menarik kerana ia lebih berkesan walaupun tidak begitu kuat.

Perencat ACE boleh diesktrak daripada pelbagai jenis makanan dan antara sumber perencat ACE yang murah adalah darah di rumah penyembelihan.

Ini kerana darah-darah ini sering dianggap sebagai produk sisa yang tidak berguna. Setakat ini, perencat ACE boleh diekstrak daripada darah khinzir, ayam dan lembu.

Walaupun plasma darah dianggap sebagai bahagian yang paling berguna dalam darah, kedua-dua plasma dan hemoglobin adalah bahan mentah yang baik untuk menghasilkan perencat ACE.


5 Rahsia Tentang Kerjaya Ejen Insurans Yang Tak Ramai Tahu

Kerjaya sebagai ejen insurans memang kelihatan indah, apatah lagi ejen-ejen pula kerap tayang gambar mereka berbelanja mewah, melancong dan bertukar-tukar kereta. Macam dah jadi tren pula mesti berbuat demikian.

Di sebalik perkongsian kebahagiaan yang acapkali dimuat naik, sebenarnya tersembunyi banyak kisah duka berkenaan bebanan tugas sebagai ejen insurans yang jarang ejen sendiri paparkan. Kenapa? Tanya mereka.

Berikut adalah lima rahsia berkenaan kerjaya sebagai ejen insurans yang perlu anda tahu, sebelum anda memberanikan diri terjun ke dalamnya.

Jika anda buat-buat berminat nak jadi ejen, kebanyakan ejen yang akan bertindak sebagai introducer akan katakan kerjaya ini mudah. Mereka akan keluarkan hujah menggunakan teori seperti 'the rules of large number' yang kerap menjadi peluru mereka dalam menarik anda turut serta - 'Senang, asal rajin, kena buat dan ikut saja sistem pasti akan sukses.'

Bagaimanapun, mereka tidak akan sama sekali menceritakan berkenaan tingginya kadar 'turnover' ejen yang berhenti separuh jalan tanpa sempat menghabiskan walau setahun perkhidmatan ekoran kegagalan melakukan jualan. Statistik menyokong hujah ini. Hanya 11 daripada 100 ejen berjaya kekal berkhidmat selepas tempoh 3 tahun.

Selain bertanggungjawab menguruskan keperluan pelanggan, ejen insurans juga sebenarnya menanggung beberapa keperluan lain yang perlu dipenuhi, sebagai syarat bagi membolehkan mereka terus menjadi ejen. Setiap tahun akan ada sasaran minima jualan yang perlu mereka penuhi, sebagai contoh RM15,000 atau RM20,000 jualan terkumpul.

Ejen juga perlu memenuhi 30 jam penyertaan dalam latihan seperti yang telah ditetapkan oleh badan pengurusan insurans dan takaful negara. Ada kalanya kursus memerlukan sehingga empat hari penyertaan bagi melayakkan mereka dianggap memenuhi syarat lesen.

Walau bagaimanapun, satu syarat minima yang jarang ejen ceritakan serta selalu menjerat ejen-ejen baru adalah syarat minima kuota bayaran atau 'persistency.'

Tahukah anda kenapa kebanyakan ejen insurans yang anda jumpa akan memujuk anda membayar secara lump sum premium insurans untuk setahun tempohnya? Ini adalah kerana setiap ejen sebenarnya dikenakan syarat perlu mengutip sekurang-kurangnya minima 12 bulan premium daripada setiap pelanggan.

Sekiranya seorang pelanggan yang telah pun bersetuju namun membayar kurang daripada 12 bulan bayaran - ini akan menyebabkan kadar 'persistency' akan menurun. Apabila kadar persistency menurun ke satu tahap di bawah paras yang ditetapkan, bonus tidak lagi akan dibayar atau lebih teruk, ejen itu boleh ditamatkan perkhidmatannya.

Di sinilah ejen akan mengalami kerugian. Bagaimana? Teruskan bacaan anda.

Tidak ramai menyedari dan mengetahui kerjaya sebagai ejen insurans dan juga takaful sebenarnya memerlukan ejen mengeluarkan wang dalam jumlah yang agak besar, bagi mengelakkan mereka dibuang kerja. Apatah lagi dalam zaman ekonomi malap seperti sekarang, pasti ramai pelanggan yang akan gagal atau tidak mahu membayar premium.

Apabila seorang pelanggan baru yang perlindungannya berusia bawah 1 tahun gagal untuk terus membayar sehingga mengganggu kadar 'persistency,' ejen-ejen kebiasaannya mengambil jalan mudah tolong membayarkan sahaja premium tertunggak bagi memastikan bonus dan lesen mereka berjalan.

Anda andaikan seorang pelanggan gagal membayar untuk 6 bulan premium berjumlah RM150, ini akan memaksa ejen melunaskan 6 bulan baki yang ada untuk mencukupkan tempoh 1 tahun. Jumlah RM900 untuk seorang. Bagaimana kalau ejen perlu membayar bagi beberapa orang pelanggan lagi?

Tak nak tolong bayarkan ; persistency jatuh. Bonus hilang tak apa lagi. Lesen pun boleh ditarik balik. Isu yang lebih besar; ditangkap tolong bayarkan premium client, itu sebenarnya akan menjadi satu kesalahan etika kerja ejen insurans.

Penulis sudah menerangkan serba sedikit masalah yang dihadapi oleh ejen insurans di negara kita. Bagaimanapun, masalah yang nampaknya akan dihadapi oleh mereka kelak adalah kepesatan teknologi yang akan membuatkan tugas ejen semakin hari boleh digantikan dengan mesin.

Buat masa sekarang, peraturan hanya membenarkan jualan kad perubatan melalui ejen-ejen lantikan menyelamatkan kerjaya ejen tetapi untuk produk lain seperti insurans nyawa, kenderaan, rumah dan lain-lain sebenarnya sudah boleh dibeli melalui atas talian.

Berapa lama lagi kerjaya sebagai ejen akan bertahan? Sebuah syarikat insurans di Jepun sudah menggantikan puluhan ejen insurans mereka dengan kepintaran buatan untuk menguruskan tuntutan. Selain itu ramalan firma McKinsey & Co juga menyebut - sekitar tahun 2030, majoriti ejen insurans yang ada ketika ini hampir 90 peratus tidak lagi akan bertindak menguruskan tuntutan, tetapi lebih hanya kepada jualan dan pemasaran.

Jadi seandainya anda hanya memerlukan ejen untuk membeli insurans di masa hadapan, adakah anda sebagai pelanggan sanggup untuk terus membayar komisyen pada ejen bertahun-tahun walaupun tugasnya sebenarnya sudah tiada keperluan?


8 Syarikat Minyak Dan Gas Paling Bernilai Di Dunia Tahun 2019

Tidak dapat dinafikan bahawa industri minyak dan gas adalah antara industri yang paling menguntungkan dan dalam beberapa dekad yang lalu.

Perubahan harga minyak yang tidak menentu memberikan risiko yang tinggi, namun banyak syarikat mampu memanfaatkan ketidaktentuan ini.

Antara perkara yang terpenting dalam industri ini termasuklah nilai jenama, yang dipengaruhi oleh pelbagai faktor.

Iluminasi.com kongsikan 8 syarikat minyak dan gas paling bernilai di dunia tahun 2019.

Jenama ASEAN yang paling berharga dalam kedudukan Jenama Kewangan Minyak & Gas 50 terbaik dunia, dan satu-satunya jenama bukan China dari Asia dalam senarai 10 teratas, Petronas menunjukkan peningkatan memberangsangkan dengan naik satu anak tangga berbanding tahun lepas.

Petronas menambah RM3.7 bilion dalam nilai jenama berbanding tahun yang merangkumi 9%, kepada RM47.1 bilion.

Petronas melalui tahun 2017 dengan kukuh, didorong oleh kenaikan harga minyak serta peningkatan kecekapan.

Dalam industri yang bergantung kepada perubahan harga komoditi seperti minyak dan gas, mengekalkan kos yang terkawal dan meningkatkan produktiviti dapat memberikan kelebihan yang sangat besar kepada sesuatu jenama.

Satu lagi syarikat minyak dan gas Amerika Syarikat yang mengalami penurunan dalam nilai jenama, ExxonMobil jatuh dari kedudukan ke-5.

Lebih buruk, ia adalah syarikat yang mencatatkan kemerosotan tertinggi iaitu penurunan nilai jenama sebanyak 33%, daripada RM85 bilion kepada RM54.5 bilion.

Ia disebabkan oleh kejatuhan ramalan pendapatan dan pengurangan penilaian rizab minyak yang boleh diperolehi semula pada tahun lepas.

Ini diburukkan lagi dengan laporan kewangan syarikat tahun lepas yang merekodkan pendapatan paling rendah dalam tempoh 20 tahun

Salah satu syarikat pengganti Standard Oil, ia beribu pejabat di San Ramon, California, dan aktif di lebih daripada 180 buah negara.

Kedudukan Chevron dalam nilai jenama agak teruk dengan merosot sebanyak 18% kepada RM74.2, penurunan sebanyak RM16.2 bilion berbanding tahun sebelumnya.

Ketidaktentuan dalam industri minyak dan gas membuatkan jenama besar Amerika Syarikat ini terkeluar dari kedudukan 5 terbaik dunia buat kali pertama, digantikan oleh syarikat China dan Eropah.

BP adalah syarikat minyak dan gas multinasional British yang beribu pejabat di London, United Kingdom.

Ia adalah salah satu daripada tujuh kuasa besar minyak dan gas di dunia.

Kedudukan BP dalam penilaian jenama meningkat dari ke-6 kepada ke-5 dunia, dengan lonjakan sebanyak 13%.

Ransangan itu menaikkan nilai jenama BP kepada RM80.3 bilion, berbanding RM77.3 bilion pada tahun sebelumnya.

Jenama dari Perancis ini menunjukkan peningkatan memberangsangkan dalam nilai jenama iaitu sebanyak 13% kepada RM86 bilion.

Ia membolehkan Total melonjak naik ke kedudukan ke-4 dunia berbanding ke-7 pada tahun sebelumnya.

Nilai keseluruhan Total meningkat sebahagian besarnya disebabkan oleh kejayaan bahagian eksplorasi dan pengeluarannya, yang meningkatkan pendapatan bersih sebanyak 86%.

Syarikat induk Sinopec Limited iaitu Sinopec griuo adalah syarikat pengilangan minyak, gas dan petrokimia terbesar di dunia, yang beribu pejabat di Daerah Chaoyang, Beijing.

Ia berada di kedudukan ke-2 dunia pada tahun 2018, namun mengalami kemerosotan sebanyak 20% dalam nilai jenama, turun kepada RM96.7 bilion pada tahun 2019.

Ini disumbangkan oleh kekuatan jenama yang semakin menjunam, daripada AA+ kepada AA.

PetroChina yang mencatatkan peningkatan nilai jenama sebanyak 7% kepada RM127.8 bilion, melonjak satu kedudukan ke tempat kedua.

PetroChina Company Limited adalah syarikat minyak dan gas China dan merupakan syarikat tersenarai milik China National Petroleum Corporation.

Ia yang beribu pejabat di Daerah Dongcheng, Beijing, serta merupakan pengeluar minyak terbesar kedua di China.

Shell kekal sebagai jenama minyak dan gas yang paling bernilai di dunia dengan nilainya meningkat 7% berbanding tahun lalu kepada RM161.4 bilion, menurut laporan Brand Finance.

Peningkatan nilai jenama sebanyak 7% ini didorong terutamanya oleh kenaikan harga minyak, menyebabkan peningkatan ramalan pendapatan dan oleh itu, nilai jenama yang lebih tinggi.

Kejayaan ini juga meletakkan Shell di tangga ke-23 dalam senarai jenama paling bernilai dari semua industri.


5 Contoh Bagaimana Budaya Meme Telah Menghancurkan Hidup Seseorang

Meme merupakan satu cara menyampaikan sesuatu mesej atau menunjukkan ekspresi di internet. Secara umumnya, sesuatu meme itu mestilah mempunyai mesej yang berunsurkan jenaka. Sekiranya anda pengguna setia laman sosial seperti Facebook, besar kemungkinan anda pernah melihat meme digunakan secara meluas.

Penciptaan sesuatu meme ini biasanya daripada sumber yang pelbagai antaranya video dan imej lain. Walau bagaimanapun, tidak semua individu yang wajah atau imejnya dijadikan meme menerima tempias positif daripada penciptaan meme tersebut.

Dalam sesetengah kes, individu yang dijadikan meme menerima kesan negatif seperti dibuang kerja dan lebih tragis, ada yang membunuh diri akibat tekanan. Selain itu, terdapat juga pencipta meme yang telah ditangkap kerana meme yang dicipta dianggap keterlaluan.

Kali ini, pihak Iluminasi ingin berkongsi 5 contoh bagaimana budaya meme di internet telah menghancurkan hidup seseorang. Walaupun meme biasanya digunakan dengan tujuan melawak, ianya mestilah tidak melampaui batas.

Sekiranya anda pengguna internet tegar, anda mungkin pernah melihat gambar di atas melalui laman sosial anda. Model wanita dalam gambar tersebut, Heidi Yeh merupakan seorang model berasal dari Taiwan. Beliau muncul dalam satu iklan pembedahan plastik pada tahun 2012.

Iklan tersebut memaparkannya bersama 3 orang kanak-kanak dan seorang model lelaki yang digambarkan sebaga suaminya. Beliau dan lelaki tersebut memiliki mata dan hidung yang besar, sesuatu yang dianggap lebih menarik bagi orang Taiwan.

Sementara itu, 3 orang kanak-kanak tersebut pula bermata sepet dan iklan tersebut disertai dengan ayat yang berbunyi "Perkara yang perlu anda risaukan pada masa hadapan adalah menerangkan kepada anak-anak anda". Ideanya adalah menampakkan seolah-oleh beliau telah melakukan pembedahan plastik untuk memiliki mata yang lebih besar.

Malangnya, iklan tersebut telah disunting dimana ayatnya telah diubah kepada ayat yang bermaksud "Pembedahan Plastik - Anda tidak dapat menyembunyikannya buat selamanya". Beliau dijadikan bahan jenaka seolah-olah beliau memang benar-benar telah membuat pembedahan plastik sehingga merendahkan reputasinya sebagai seorang model.

Beliau bertindak menyaman agensi pengiklanan tersebut. Sebagai tindak balas, syarikat tersebut telah bertindak menyaman kembali beliau. Akibat daripada gambarnya yang dijadikan meme, reputasinya sebagai seorang model telah rosak teruk.

Dalam undang-undang kerajaan Thailand, Raja dan ahli keluarganya dianggap sangat mulia. Tiada sesiapapun yang dibenarkan menghina institusi diraja Thailand. Mungkin kedengaran pelik, namun larangan ini juga terpakai buat anjing milik Raja Thailand yang dianggap sebahagian daripada ahli keluarga itu.

Rakyat yang melanggar kesalahan menghina Raja dan keluarganya boleh dikenakan hukuman penjara sehingga maksimum 60 tahun. Pada tahun 2015, seorang lelaki Thai bernama Thanakorn Siripaiboon telah ditangkap dan dikenakan hukuman penjara selama 37 tahun kerana berkongsi meme yang dianggap menghina anjing milik Raja Thailand.

Pada tahun 2016, seorang wanita berumur 31 tahun bernama Tiziana Cantone telah bertindak membunuh diri setelah satu gambar daripada pita rakaman video seksnya bersama teman lelakin7ya yang tersebar telah dijadikan meme. Video tersebut asalnya dikongsi kepada teman lelaki dan beberapa kawan rapat sebelum ianya tersebar ke laman web lucah.

Satu babak yang secara jelas memaparkan wajahnya telah dijadikan meme dan disertai dengan ayat yang bermaksud "Awak sedang merakam video? Bagus." yang merupakan ayat terawal yang keluar daripada mulutnya pada bahagian awal video tersebut.

Meme tersebut telah tular dan lebih malang lagi, identitinya turut didedahkan. Beliau mengambil keputusan berpindah keluar ke kawasan lain dan menukar namanya. Beliau juga telah menyaman Facebook. Namun, pihak mahkamah telah mengarahkannya membayar €20,000 bagi menanggung kos guaman dan perkara ini telah menyebabkan beliau bertambah depresi sebelum bertindak membunuh diri.

Kerajaan China sangat menjaga imej dan reputasi Presiden mereka dan tidak sama sekali akan bertolak ansur dengan individu yang menghina Presiden mereka. Pada tahun 2015, seorang individu bernama Dai Jianyong telah ditangkap kerana meme yang dihasilkannya mengaitkan Presiden Xi Jinping dengan bentuk dubur.

Beliau ditangkap atas kesalahan mewujudakan ketidakselesaan bagi pengguna atas talian dan dikenakan hukuman penjara 5 tahun. Meme yang dihasilkannya menggambarkan Presiden China itu sedang menutup rapat matanya. Beliau menggelarnya "muka chrysanthemum". Di China, perkataan “chrysanthemum" merupakan slang yang merujuk kepada dubur.

Selain itu, gambar Presiden yang dihasilkannya turut ditambah misah. Sesetengah pihak menganggapnya cubaan untuk menyamakan Presiden China itu dengan Hitler.

Pada 1999, dua orang remaja yang masing-masing berumur 17 dan 18 tahun telah melakukan tembakan di Columbine High School yang terletak di Colorado, Amerika Syarikat. Dalam kejadian itu, 13 orang terkorban sementara 20 lain tercedera. Pembunuh kemudian telah membunuh diri.

Pada 2018, seorang remaja 18 tahun bernama Jeffrey Nash telah ditangkap kerana telah bertindak menghantar satu meme kontroversi kepada para pelajar di Muscle Shoals Career Academy, Alabama. Meme tersebut memaparkan 2 orang individu bersenjata dengan ayat "Penembak di sekolah Columbine sedang dalam perjalanan" yang merujuk kepada kejadian pada tahun 2017.

Pegawai sekolah telah dimaklumkan mengenai meme tersebut dan sekolah tersebut telah diarahkan tutup serta-merta. Remaja tersebut cuba menyembunyikan diri malangnya telah dapat dikesan melalui alamat IP internetnya dan ditangkap atas kesalahan membuat ugutan


6 Permainan Papan Yang Paling Biadab Dan Bersifat Perkauman

Permainan papan menjadi antara salah satu permainan popular dalam kalangan kanak-kanak dan juga orang dewasa satu ketika dahulu.

Antara permainan papan yang popular di Malaysia termasuklah Saidina, Jutaria, Monopoli, Scrabble dan banyak lagi.

Namun, di beberapa bahagian di dunia, permainan papan digunakan sebagai salah satu cara untuk menyampaikan mesej yang tak masuk akal.

iluminasi.com kongsikan 6 permainan papan yang paling biadab dan menyakitkan hati.

Fire Islands Games melancarkan “Celebration of Gay Life” pada tahun 1983, tepat pada waktunya untuk pergerakan hak gay baru dalam dekad itu.

Seperti banyak versi klasik Monopoli, permainan ini menggunakan asas utama iaitu tentang hartanah, tetapi mempunyai "twist" yang bertema.

Dalam permainan asal, pemain membeli rumah dan hotel; tetapi dalam Monopoli Gay, mereka membeli tempat mandi dan bar.

Token permainan asal telah ditukar ganti kepada apa yang dianggap sebagai pengganti bertemakan gay iaitu beruang teddy, jip, pengering rambut, topi kulit, gari, dan kasut tumit tinggi.

Sebagai contoh, terdapat "Kad Kebangaan Keluarga". Setiap kad menggambarkan seorang lelaki gay yang terkenal dan mana-mana pemain yang boleh mengenal pasti lelaki tersebut boleh bergerak ke mana-mana ruang di papan permainan.

Ia juga menampilkan "Kad Kem". Jika anda mengambil salah satu daripada kad ini, anda harus melakukan gaya stereotaip gay, seperti gaya berjalan atau menjerit "Faboulous".

"Monopoli Gay" telah diterbitkan oleh satu kumpulan yang memanggil diri mereka sebagai "Parker Sisters."

Mereka tidak berkaitan dengan Parker Brothers, yang menerbitkan permainan Monopoli sebenar dan dilaporkan menghancurkan versi gay ini dengan melakukan tuntutan hak cipta.

Game "underground" ini yang dilancarkan pada tahun 1999 menawarkan mesej yang sederhana namun berat: "Kehidupan sebagai seorang lelaki kulit hitam adalah sukar,".

Memberi mesej ini sahaja ini sudah cukup untuk memperlihatkan stereotaip, mengaburkan garis di antara gurauan dan perkauman yang tulen.

Setiap pemain memulakan permainan sebagai graduan sekolah menengah yang berusia 18 tahun berkulit hitam.

Pemain mesti membuat pilihan moral sepanjang permainan, dan mungkin bermula di Universiti Black, ghetto, tentera, atau "Glamourwood."

Pemain pertama yang berjaya sampai ke ruang "kebebasan" di bahagian atas papan permainan akan bergelar sebagai pemenang.

Ini adalah satu lagi contoh permainan yang cuba menggambarkan perkauman, dengan hasil yang sangat mengejutkan.

"Blacks & Whites," menurut penerbit Dynamic Design Industries, menggambarkan diskriminasi perumahan melalui "sesuatu yang tidak masuk akal dalam hidup di dunia yang berbeza semasa bermain di papan yang sama."

Pada permulaan permainan, para pemain memilih sama ada "Hitam" atau "Putih," dan pilihan itu dengan mudah menentukan siapa yang menang permainan.

Putih terdiri daripada majoriti pemain, bermula dengan $1 juta, dan boleh membeli harta di mana-mana di papan.

Hitam pula adalah minoriti, memulakan permainan dengan hanya $10,000, dan tidak boleh membeli banyak harta benda.

Hartanah yang menjadi rebutan para pemain adalah "ghetto dalaman" dan "ghetto luar" ke kawasan kejiranan "lebih rendah" dan "terintegrasi atas" dan, akhirnya, "ladang baru" dan "ladang lama".

Juga terdapat "kad peluang" untuk diambil oleh para pemain. Kad peluang untuk "Putih" biasanya berbunyi seperti "Dividen saham daripada syarikat pengeluar gas pemedih mata. Anda terim $40,000".

Kad peluang bagi "Hitam" pula berbunyi seperti "Kerajaan memulakan projek pembaharuan banda. Anda kehilangan kedua-dua kawasan Harlem dan Watts. Sila ambil 10% daripada nilai tersebut:.

Permainan ingatan yang dikeluarkan pada 2003 adalah seperti mana-mana permainan ingatan lain yang terdapat di pasaran.

Kecuali satu perkara, daripada memadankan kad-kad bergambar seperti kereta lumba atau buah-buahan, para pemain harus memadankan pasangan gambar buah dada 48 orang wanita.

Setiap kad mempunyai gambar buah dada wanita dalam keadaan telanjang dan kad-kad tersebut diterbalikkan. Sama seperti permainan kad memori lain, anda harus menterbalikkan 2 keping kad yang sama.

Jika anda berjaya, anda boleh meneruskan giliran. "Busen Memo" adalah perkataan Jerman yang bermaksud "Bosom Memory" atau dalam bahasa Melayu, "Memori Buah Dada".

Penggunaan salah satu daripada perkataan penghinaan kaum yang sangat jelas terpapar di sebuah produk yang dipasarkan satu ketika dahulu, membuatkan orang ramai terkejut.

Permainan yang dilancarkan pada tahun 1950 dari Britain ini adalah permainan menembak sasaran, yang secara harfiahnya diterjemahkan kepada "Lima orang budak hitam".

Ia terdiri daripada lima patung yang menyerupai anak-anak Afrika bersama-sama dengan senapang pop-gun kecil yang menembak peluru gabus.

Dan, jika anda masih tidak dapat meneka, satu-satunya matlamat permainan ini adalah para peserta harus menembak 4 anak Afrika tersebut.

Pemain pertama menembak jatuh jumlah mangsa yang telah ditentukan, memenangi permainan ini.

Nazi Jerman memaparkan beberapa permainan anti-Semitik yang sangat menyakitkan hati, tetapi yang paling terkenal di antara permainan ini adalah "Juden Raus," yang diterbitkan di Dresden pada tahun 1938.

Ini permainan yang mudah, anda harus melontarkan dadu dan memindahkan token anda ke rumah Yahudi, di mana anda mengumpul orang Yahudi.

Anda kemudian harus mengiringi orang Yahudi anda ke "titik pengumpulan" supaya mereka dapat dibuang dari bandar.

Menurut peraturan permainan, jika anda adalah orang pertama yang berjaya mengusir 6 orang Yahudi, anda bergelar sebagai pemenang.

Namun, Nazi dikatakan antara orang yang paling jahat dalam sejarah, jadi adalah tidak mengejutkan jika mereka menghasilkan permainan seperti ini, bukan?

Salah, "Juden Raus" dihasilkan oleh beberapa syarikat swasta Jerman, dan Nazi sendiri mengkritik permainan ini.


Kenapa Kita Ada Tahi Hidung?

Hidung kita dipenuhi dengan hingus atau lebih tepat istilahnya, mukus yang memainkan peranan besar dalam sistem pertahanan badan kita.

Didapati di beberapa organ tubuh seperti hidung, telinga dan tekak, mukus sebenarnya datang dalam pelbagai jenis serta memastikan badan kita berfungsi dengan sempurna. Salah satu fungsi yang tidak kita sedari adalah mukus yang kita geli ini, sebenarnya menjadi rumah kepada organisma-organisma kecil yang digelarkan 'mikrob' - organisma yang membantu tubuh kita menyerap vitamin dan mencernakan makanan.

Walaupun menjijikkan, peranan mukus atau dalam bahasa kasarnya 'tahi hidung' jarang sekali kita perkatakan dengan terperinci. Jom kita tengok kenapa kita ada tahi hidung.

Tahi hidung sebenarnya adalah mukus yang telah kering, hasil gabungan bendalir yang dihasilkan badan kita beserta partikel-partikel yang telah berjaya ditahan daripada memasuki sistem tubuh kita, melalui rongga hidung yang terbuka.

Selepas mukus berjaya memerangkap partikel-partikel halus ini, bulu-bulu lembut di dalam hidung kita yang dinamakan 'cilia' akan menolak mukus beserta partikel ini ke depan, untuk dinyahkan.

Bagaimanapun, ada mukus yang gagal dinyahkan sehingga menjadikannya kering - seterusnya membentuk apa yang kita labelkan sebagai 'tahi hidung.'

Ini adalah soalan yang kerap kali ditanyakan. Perlukah kita korek hidung? Jawapan sebenarnya tidak perlu, kerana badan kita memang berupaya mengeluarkan mukus keras atau tahi hidung secara semulajadi.

Proses bersin menjadi antara cara utama mukus keras dikeluarkan. Selain itu, majoriti mukus yang dihasilkan badan kita juga ditelan oleh kita sebenarnya tanpa kita sedari. Walaupun begitu, ramai yang tetap suka korek hidung mereka kerana tabiat itu mengasyikkan. Samalah seperti korek telinga.

Dalam kajian yang telah dijalankan pada tahun 2006, didapati wujud risiko lebih tinggi pada individu yang gemar mengorek hidung untuk dijangkiti kuman yang dinamakan 'Staphylococcus aureus.'

Tabiat mengorek hidung juga boleh menyebabkan pendarahan pada bahagian hidung kerana hidung kita disambungkan dengan lima arteri darah yang dinamakan kiesselbach’s plexus. Bakteria 'Staphylococcus aureus' apabila sampai ke bahagian kulit yang terdedah, boleh menyebabkan jangkitan pada kulit serta kesan luka pada bahagian yang dijangkiti.

Tak salah nak korek hidung, apatah lagi apabila tahi hidung kita menyebabkan kita rasa tak selesa. Bagaimanapun pakar perubatan menasihatkan agar kita menggunakan tisu. Selain itu, selepas selesai setiap sesi mengorek, pastikan anda membersihkan jari dengan air dan sabun anti bakteria bagi memastikan kebersihan tangan anda.

Sekiranya anda menghadapi kesukaran mengeluarkan tahi hidung yang keras, titiskan larutan saline dalam hidung anda yang ada dijual di farmasi.

Jika anda mengalami masalah tahi hidung yang selalu keras sehinggakan anda terpaksa selalu 'melombongnya'; minum air dalam kuantiti yang lebih banyak. Ini kerana mukus sebenarnya dibuat daripada air. Badan yang kekurangan air akan menyebabkan pengeluaran mukus lebih rendah, seterusnya menyebabkan kecairan mukus dalam anda berkurangan.

Apabila mukus anda terlalu pekat, itu yang menyebabkan tahi hidung keras mudah terkumpul di hidung sehingga membuatkan anda dan mungkin juga orang lain, merasa tidak selesa.